title: 2010/371/: Rozhodnutie Rady zo 6. júna 2010 o ukončení konzultácií s Madagaskarskou republikou podľa článku 96 dohody o partnerstve AKT – EÚ

text:
               3.7.2010

               SK

               Úradný vestník Európskej únie

               L 169/13

         ROZHODNUTIE RADY
   zo 6. júna 2010
   o ukončení konzultácií s Madagaskarskou republikou podľa článku 96 dohody o partnerstve AKT – EÚ
   (2010/371/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú 23. júna 2000 v Cotonou (1) a revidovanú 25. júna 2005 v Luxemburgu (2) (ďalej len „dohoda o partnerstve AKT – EÚ“), a najmä na jej článok 96,
   so zreteľom na internú dohodu medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri vykonávaní dohody o partnerstve AKT-ES (3), a najmä na jej článok 3,
   so zreteľom na návrh Európskej komisie,
   keďže:

               (1)

               Došlo k porušeniu hlavných prvkov dohody o partnerstve AKT – EÚ uvedených v článku 9.

               (2)

               V súlade s článkom 96 dohody o partnerstve AKT – EÚ sa 6. júla 2009 začali konzultácie s Madagaskarom za prítomnosti zástupcov skupiny afrických, karibských a tichomorských štátov, počas ktorých predstavitelia dočasnej vlády nepredložili uspokojivé návrhy ani záväzky.

               (3)

               Európska únia navrhla, aby konzultácie ostali otvorené, s cieľom podporiť madagaskarskú dočasnú vládu v tom, aby v záujme dosiahnutia konsenzuálnej dohody pokračovala v rokovaniach s madagaskarskými politickými skupinami pod záštitou spoločnej skupiny sprostredkovateľov.

               (4)

               Pod záštitou spoločnej skupiny sprostredkovateľov pod vedením pána Chissana podpísali štyri madagaskarské politické skupiny 9. augusta 2009 v Mapute dohody, ktorými sa tiež ustanovujú dočasné inštitúcie, ktoré by mali riadiť proces prechodu a do pätnástich mesiacov zorganizovať prezidentské a parlamentné voľby. Tieto dohody boli doplnené Dodatkovým aktom k madagaskarskej charte prechodu, ktorý bol podpísaný v Addis Abebe 6. novembra 2009.

               (5)

               Odvtedy sa medzi štyrmi politickými skupinami vo veci praktického vykonávania týchto dohôd nedosiahol žiaden kompromis. Dočasná vláda, ktorá je v súčasnosti pri moci, sa naopak zasadzovala za jednostranný proces prechodu vrátane vymenovania predsedu vlády a zorganizovania volieb v roku 2010, čo je v rozpore s duchom a literou dohôd z Maputa a charty z Addis Abeby.

               (6)

               Na základe uvedeného by sa konzultácie začaté na základe článku 96 dohody o partnerstve AKT – EÚ mali ukončiť a mali by sa prijať primerané opatrenia,

         PRIJALA TOTO ROZHODNUTIE:
   Článok 1
   Konzultácie začaté s Madagaskarskou republikou v súlade s článkom 96 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej 23. júna 2000 v Cotonou a revidovanej 25. júna 2005 v Luxemburgu (ďalej len „dohoda o partnerstve AKT – EÚ“) sa týmto ukončujú.
   Článok 2
   Prijímajú sa opatrenia uvedené v pripojenom liste ako primerané opatrenia podľa článku 96 ods. 2 písm. c) dohody o partnerstve AKT – EÚ.
   Článok 3
   Toto rozhodnutie nadobúda účinnosť dňom jeho prijatia.
   Toto rozhodnutie zostáva v platnosti 12 mesiacov a bude predmetom pravidelného prieskumu.

      V Luxemburgu 6. júna 2010

            Za Radu

            predseda

         C. CORBACHO

      (1)  Ú. v. ES L 317, 15.12.2000, s. 3.

      (2)  Ú. v. EÚ L 287, 28.10.2005, s. 1.

      (3)  Ú. v. ES L 317, 15.12.2000, s. 376.

      PRÍLOHA

         Návrh listu

      Jeho excelencia pán Andry Nirina RAJOELINA
      prezident dočasnej vlády
      Madagaskarskej republiky
      Antananarivo
      Madagaskar
      Vážený pán predseda dočasnej vlády,
      Európska únia (EÚ) prikladá veľký význam hlavným prvkom uvedeným v článku 9 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou a revidovaná 25. júna 2005 v Luxemburgu, ďalej len „dohoda o partnerstve AKT – EÚ“, týkajúcim sa dodržiavania ľudských práv, demokratických zásad a zásad právneho štátu, na ktorých je založené partnerstvo krajín AKT – EÚ.
      V tomto duchu Európska únia ihneď reagovala na násilné prevzatie moci na Madagaskare hneď, ako sa 17. marca 2009 uskutočnilo, a usúdila, že toto prevzatie moci predstavuje vážne porušenie hlavných prvkov článku 9 dohody o partnerstve AKT – EÚ.
      EÚ podľa článku 96 dohody o partnerstve AKT – EÚ otvorila politický dialóg s predstaviteľmi súčasnej moci, ktorý viedol k začatiu konzultácií s cieľom preskúmať danú situáciu a nájsť možné riešenia vedúce k rýchlemu návratu k ústavnému poriadku. Na stretnutí za účelom začatia týchto konzultácií, ktoré sa uskutočnilo v Bruseli 6. júla 2009, EÚ návrhy Madagaskaru nepovažovala za uspokojivé.
      EÚ v duchu otvorenosti k dialógu a plne si uvedomujúc zložitosť politickej situácie na Madagaskare navrhla, aby konzultácie zostali otvorené s cieľom podporiť madagaskarskú dočasnú vládu v tom, aby v záujme dosiahnutia konsenzuálnej dohody a návratu k ústavnému poriadku pokračovala v rokovaniach s madagaskarskými politickými skupinami pod záštitou spoločnej skupiny sprostredkovateľov zloženej z Africkej únie (AÚ), Juhoafrického spoločenstva pre rozvoj (SADC), Medzinárodnej organizácie frankofónie (OIF) a Organizácie Spojených národov.
      Pod záštitou spoločnej skupiny sprostredkovateľov pre Madagaskar, a najmä po vymenovaní pána Chissana na samite SADC v júni 2009, podpísali štyria čelní predstavitelia politických skupín 9. augusta 2009 v Mapute Maputskú politickú dohodu a chartu prechodu, ako aj ďalšie dohody, ktorými sa ustanovuje najmä zriadenie inštitúcií, ktoré by mali riadiť proces prechodu a do pätnástich mesiacov zorganizovať prezidentské a parlamentné voľby. Tieto dohody, ktoré sa mali vykonať do nasledujúcich 30 dní spolu s konsenzuálnym vymenovaním osôb na kľúčové posty v dočasných inštitúciách, doplnil Dodatkový akt k madagaskarskej charte prechodu, ktorý 6. novembra 2009 podpísali v Addis Abebe štyria čelní predstavitelia politických skupín.
      Napriek mnohonásobnému úsiliu, ktoré počas posledných mesiacov vyvinula spoločná skupina sprostredkovateľov s podporou medzinárodného spoločenstva, a poslednej ad hoc iniciatívy predsedu Komisie AÚ sa politické skupiny nedokázali zhodnúť na realizácii procesu prechodu, na ktorom sa dohodli v Mapute a Addis Abebe. Naopak, pán Rajoelina sa zasadzoval za jednostranný proces prechodu vrátane vymenovania predsedu vlády a vlády a zorganizovania volieb v roku 2010, čo je v rozpore s duchom a literou dohôd z Maputa a charty z Addis Abeby.
      Na základe uvedeného sa EÚ rozhodla ukončiť konzultačné obdobie a podľa článku 96 ods. 2 písm. c) dohody o partnerstve AKT – EÚ sa rozhodla prijať tieto primerané opatrenia:

                  —

                  humanitárna a naliehavá pomoc tým nie je dotknutá,

                  —

                  rozpočtová podpora ustanovená v národných orientačných programoch 9. a 10. Európskeho rozvojového fondu („ERF“) sa pozastavuje,

                  —

                  prebiehajúce projekty a programy v rámci 9. ERF sa budú naďalej vykonávať s výnimkou činností a platieb priamo v prospech vlády a jej agentúr. Zmeny a doplnenia a dodatky k platným zmluvám sa budú posudzovať jednotlivo. Nové zmluvy sa pozastavujú,

                  —

                  vykonávanie národného orientačného programu – 10. ERF sa pozastavuje,

                  —

                  Európska komisia môže realizovať niektoré projekty a programy, z ktorých bude mať priamy prospech obyvateľstvo,

                  —

                  regionálne projekty sa budú posudzovať jednotlivo,

                  —

                  Európska komisia si vyhradzuje právo okamžite prevziať, úplne alebo čiastočne, funkciu národného schvaľovacieho úradníka ERF,

                  —

                  politický dialóg ustanovený na základe článku 8 dohody o partnerstve AKT – EÚ sa bude udržiavať a viesť v rámci možností v koordinácii s Medzinárodnou kontaktnou skupinou pre Madagaskar; hneď po prijatí konsenzuálneho riešenia v prospech návratu k ústavnému poriadku sa bude môcť zintenzívniť, čo zahŕňa: 1. konsenzuálne dojednanie pre prechodnú vládu; 2. vytvorenie jasného plánu pre voľby, ktorý akceptujú zúčastnené strany a ktorý umožňuje slobodnú a spravodlivú predvolebnú kampaň; 3. spravodlivé voľby, ktoré ako také uzná medzinárodné spoločenstvo a ktoré novej vláde zabezpečia demokratickú legitímnosť. EÚ bude naďalej pozorne monitorovať vývoj situácie na Madagaskare a v prípade potreby poskytne podporu pre zavedenie konsenzuálneho politického riešenia krízy.

            Tieto primerané opatrenia sa prijímajú na počiatočné obdobie dvanástich mesiacov.
      EÚ si vyhradzuje právo preskúmať a revidovať uvedené opatrenia s cieľom zohľadniť prípadný pozitívny alebo negatívny vývoj situácie na Madagaskare.
      Prijmite prosím, vážený pán predseda, uistenie o našej najhlbšej úcte.

         Za Európsku úniu

               Komisia

               Rada


title: 2012/445/EÚ: Rozhodnutie Rady z  24. júla 2012 o začatí automatizovanej výmeny údajov o DNA s Maďarskom

text:
               28.7.2012

               SK

               Úradný vestník Európskej únie

               L 202/22

         ROZHODNUTIE RADY
   z 24. júla 2012
   o začatí automatizovanej výmeny údajov o DNA s Maďarskom
   (2012/445/EÚ)
   RADA EURÓPSKEJ ÚNIE,
   so zreteľom na rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (1), a najmä na jeho článok 2 ods. 3 a článok 25,
   so zreteľom na rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV (2), najmä na jeho článok 20 a kapitolu 4 prílohy,
   keďže:

               (1)

               Podľa Protokolu o prechodných ustanoveniach, ktorý je pripojený k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu, právne účinky aktov inštitúcií, orgánov, úradov a agentúr Únie prijatých pred nadobudnutím platnosti Lisabonskej zmluvy, sú zachované tak dlho, pokým sa tieto akty vykonávaním zmlúv nezrušia, nevyhlásia za neplatné alebo nezmenia a nedoplnia.

               (2)

               Preto je článok 25 rozhodnutia 2008/615/SVV uplatniteľný a Rada musí jednomyseľne rozhodnúť o tom, či členské štáty vykonali ustanovenia kapitoly 6 uvedeného rozhodnutia.

               (3)

               V článku 20 rozhodnutia 2008/616/SVV sa stanovuje, že rozhodnutia uvedené v článku 25 ods. 2 rozhodnutia 2008/615/SVV sa majú prijať na základe hodnotiacej správy vypracovanej na základe dotazníka. Hodnotiaca správa má byť, v prípade automatizovanej výmeny údajov v súlade s kapitolou 2 rozhodnutia 2008/615/SVV, založená na hodnotiacej návšteve a skúšobnej prevádzke.

               (4)

               Maďarsko informovalo Generálny sekretariát Rady o vnútroštátnych súboroch s analýzou DNA, na ktoré sa vzťahujú články 2 až 6 rozhodnutia 2008/615/SVV, a o podmienkach automatizovaného vyhľadávania podľa článku 3 ods. 1 uvedeného rozhodnutia v súlade s článkom 36 ods. 2 uvedeného rozhodnutia.

               (5)

               Podľa kapitoly 4 bodu 1.1 prílohy k rozhodnutiu 2008/616/SVV sa dotazník, ktorý pripravila príslušná pracovná skupina Rady, týka každej automatizovanej výmeny údajov a členský štát má naň odpovedať hneď ako bude presvedčený, že spĺňa predpoklady na výmenu údajov v príslušnej kategórii.

               (6)

               Maďarsko vyplnilo dotazník o ochrane údajov a dotazník o výmene údajov o DNA.

               (7)

               Maďarsko úspešne uskutočnilo skúšobnú prevádzku spolu s Rakúskom.

               (8)

               V Maďarsku sa uskutočnila hodnotiaca návšteva a správu o nej vypracoval rakúsky hodnotiaci tím, ktorý ju zaslal príslušnej pracovnej skupine Rady.

               (9)

               Celková hodnotiaca správa, v ktorej sa zhrnuli výsledky dotazníka, hodnotiacej návštevy a skúšobnej prevádzky týkajúce sa výmeny údajov o DNA, sa predložila Rade,

         PRIJALA TOTO ROZHODNUTIE:
   Článok 1
   Maďarsko na účely automatizovaného vyhľadávania a porovnávania údajov o DNA vykonalo v plnom rozsahu všeobecné ustanovenia o ochrane údajov uvedené v kapitole 6 rozhodnutia 2008/615/SVV a je oprávnené dostávať a poskytovať osobné údaje podľa článkov 3 a 4 uvedeného rozhodnutia od dátumu nadobudnutia účinnosti tohto rozhodnutia.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 24. júla 2012

            Za Radu

            predseda

         A. D. MAVROYIANNIS

      (1)  Ú. v. EÚ L 210, 6.8.2008, s. 1.

      (2)  Ú. v. EÚ L 210, 6.8.2008, s. 12.


title: 2004/739/SZBP:Rozhodnutie Politického a bezpečnostného výboru BaH/3/2004 z 29. septembra 2004 o zriadení Výboru prispievateľov na vojenskú operáciu Európskej únie v Bosne a Hercegovine

text:
               28.10.2004

               SK

               Úradný vestník Európskej únie

               L 325/64

      ROZHODNUTIE POLITICKÉHO A BEZPEČNOSTNÉHO VÝBORU BaH/3/2004
   z 29. septembra 2004
   o zriadení Výboru prispievateľov na vojenskú operáciu Európskej únie v Bosne a Hercegovine
   (2004/739/SZBP)
   POLITICKÝ A BEZPEČNOSTNÝ VÝBOR
   so zreteľom na Zmluvu o Európskej únii, najmä na jej článok 25, tretí odsek,
   so zreteľom na jednotnú akciu Rady 2004/570/SZBP z 12. júla 2004 o vojenskej operácii Európskej únie v Bosne a Hercegovine (1), najmä na jej článok 11 ods. 5,
   keďže:

               (1)

               Podľa článku 11 jednotnej akcie 2004/570/SZBP Rada poverila Politický a bezpečnostný výbor (PBV), aby prijal príslušné rozhodnutia o zriadení Výboru prispievateľov na vojenskú operáciu Európskej únie v Bosne a Hercegovine.

               (2)

               Závery zasadnutia Európskej rady v Nice 7., 8. a 9. decembra 2000 a v Bruseli 24. a 25. októbra 2002 ustanovujú dojednania pre účasť tretích štátov na operáciách krízového manažmentu a zriadenie výboru prispievateľov.

               (3)

               Výbor prispievateľov bude zohrávať kľúčovú úlohu pri každodennom riadení operácií; výbor bude hlavným fórom, na ktorom prispievajúce štáty spoločne riešia otázky, ktoré sa týkajú nasadenia ich síl v operácii; Politický a bezpečnostný výbor, ktorý vykonáva politickú kontrolu a strategické riadenie operácie, bude zohľadňovať názory vyjadrené výborom prispievateľov.

               (4)

               V súlade s článkom 6 Protokolu o postavení Dánska, ktorý je pripojený k Zmluve o Európskej únii a k Zmluve o založení Európskeho spoločenstva, sa Dánsko nezúčastňuje na vypracovaní a vykonávaní rozhodnutí a akcií Európskej únie, ktoré majú obranné dôsledky. Dánsko sa preto nezúčastňuje na financovaní tejto operácie.

               (5)

               Európska rada na svojom zasadnutí v Kodani prijala 12. a 13. decembra 2002 vyhlásenie, ktoré uvádza, že dojednania „Berlín plus“ a ich vykonávanie sa bude vzťahovať len na tie členské štáty EÚ, ktoré sú tiež buď členmi NATO alebo stranami „Partnerstva pre mier“, a ktoré následne uzavreli dvojstranné bezpečnostné dohody s NATO,

         PRIJAL TOTO ROZHODNUTIE:
   Článok 1
   Zriadenie
   Týmto sa zriaďuje Výbor prispievateľov na vojenskú operáciu Európskej únie v Bosne a Hercegovine (ďalej len „výbor“).
   Článok 2
   Funkcie
   Mandát výboru je ustanovený v záveroch zasadnutia Európskej rady v Nice (7., 8. a 9. decembra 2000) a v Bruseli (24. a 25. októbra 2002).
   Článok 3
   Zloženie
   1.   Členmi výboru sú:

               —

               tie členské štáty, ktoré sa zúčastňujú na operáciách EÚ uskutočňovaných s využitím spoločných prostriedkov a kapacít NATO, rovnako ako Dánsko;

               —

               zástupcovia tretích štátov, ktoré sa zúčastňujú na operácii a poskytujú významné vojenské príspevky, rovnako ako zástupcovia ďalších tretích štátov, uvedených v prílohe.

         2.   Generálny riaditeľ Vojenského štábu Európskej únie a veliteľ operácie EÚ majú rovnako právo zúčastňovať sa na zasadnutiach výboru alebo byť na nich zastúpení.
   Článok 4
   Predseda
   V súlade so závermi zasadnutia v Nice a bez toho, aby boli dotknuté výsady predsedníctva, bude výboru pre túto operáciu predsedať generálny tajomník/vysoký splnomocnenec alebo jeho zástupca v úzkej spolupráci s predsedníctvom, ktorému bude pomáhať predseda Vojenského výboru Európskej únie (VVEÚ) alebo jeho zástupca.
   Článok 5
   Zasadnutia
   1.   Výbor zvoláva pravidelne predseda. Ak si to vyžadujú okolnosti, môže sa zvolať mimoriadne zasadnutie, a to na podnet predsedu alebo na žiadosť člena.
   2.   Predseda vopred rozošle predbežný program a dokumenty, ktoré sa týkajú zasadnutia. Po každom zasadnutí sa rozošle zápis.
   3.   Na príslušné časti diskusie môžu byť pozvaní, ak je to vhodné, zástupcovia Komisie a ďalšie osoby.
   Článok 6
   Postup
   1.   S výhradou odseku 3 a bez toho, aby boli dotknuté právomoci Politického a bezpečnostného výboru a zodpovednosť veliteľa operácie EÚ,

               —

               jednomyseľné hlasovanie zástupcov štátov prispievajúcich na operáciu sa uplatní vtedy, keď výbor rozhoduje o každodennom riadení operácie;

               —

               jednomyseľné hlasovanie členov výboru sa uplatní vtedy, keď výbor vydáva odporúčania o možných úpravách operačného plánovania vrátane možných úprav cieľov.

         Zdržanie sa hlasovania člena nevylučuje jednomyseľnosť.
   2.   Predseda zabezpečí, aby bola prítomná väčšina zástupcov štátov, ktorí sú oprávnení zúčastniť sa na rokovaní.
   3.   Všetky procesné otázky sa riešia jednoduchou väčšinou hlasov členov prítomných na zasadnutí.
   4.   Dánsko sa nezúčastňuje na žiadnom rozhodnutí výboru.
   Článok 7
   Dôvernosť
   1.   Na zasadnutia a konanie výboru sa vzťahujú bezpečnostné predpisy Rady. Zástupcovia vo výbore predovšetkým prešli zodpovedajúcimi bezpečnostnými previerkami.
   2.   Na rokovania výboru sa vzťahuje povinnosť zachovania služobného tajomstva, ak výbor jednomyseľne nerozhodne inak.
   Článok 8
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Bruseli 29. septembra 2004

            Za Politický a bezpečnostný výbor

            predseda

         A. HAMER

      (1)  Ú. V. EÚ L 252, 28.7.2004, s. 10.

      PRÍLOHA
      ZOZNAM TRETÍCH ŠTÁTOV UVEDENÝCH V ČLÁNKU 3 ODS. 1

                  —

                  Argentína

                  —

                  Bulharsko

                  —

                  Kanada

                  —

                  Čile

                  —

                  Maroko

                  —

                  Nový Zéland

                  —

                  Nórsko

                  —

                  Rumunsko

                  —

                  Švajčiarsko

                  —

                  Turecko


title: 2007/712/ES: Rozhodnutie Rady z  15. októbra 2007 o podpise Dohovoru o právomoci a o uznávaní a výkone rozsudkov v občianskych a obchodných veciach v mene Spoločenstva

text:
               21.12.2007

               SK

               Úradný vestník Európskej únie

               L 339/1

         ROZHODNUTIE RADY
   z 15. októbra 2007
   o podpise Dohovoru o právomoci a o uznávaní a výkone rozsudkov v občianskych a obchodných veciach v mene Spoločenstva
   (2007/712/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 61 písm. c) v spojení s článkom 300 ods. 2 prvým pododsekom,
   so zreteľom na návrh Komisie,
   keďže:

               (1)

               Členské štáty Európskeho spoločenstva 16. septembra 1988 podpísali medzinárodnú dohodu s Islandskou republikou, Nórskym kráľovstvom a Švajčiarskou konfederáciou o právomoci a o výkone rozsudkov v občianskych a obchodných veciach (1) (ďalej len „Lugánsky dohovor“), ktorou sa rozširuje uplatňovanie pravidiel dohovoru z 27. septembra 1968 týkajúcich sa toho istého predmetu úpravy (2) (ďalej len „Bruselský dohovor“) na Island, Nórsko a Švajčiarsko.

               (2)

               V rámci rozšírenia ad hoc pracovnej skupiny o Švajčiarsko, Nórsko a Island sa počas rokov 1998 – 1999 uskutočnili rokovania o revízii Bruselského dohovoru a Lugánskeho dohovoru. Výsledkom týchto rokovaní bolo prijatie návrhu dohovoru pripraveného pracovnou skupinou, ktorý Rada schválila na svojom zasadnutí 27. a 28. mája 1999.

               (3)

               Následné rokovania v rámci Rady na základe tohto textu viedli k prijatiu nariadenia Rady (ES) č. 44/2001 z 22. decembra 2000 o právomoci a o uznávaní a výkone rozsudkov v občianskych a obchodných veciach (3), ktoré zmodernizovalo pravidlá Bruselského dohovoru a došlo k zefektívneniu a spružneniu systému uznávania a výkonu.

               (4)

               Vzhľadom na existujúcu paralelu medzi právnymi úpravami Bruselského a Lugánskeho dohovoru o právomoci a o uznávaní a výkone rozsudkov v občianskych a obchodných veciach, by sa pravidlá Lugánskeho dohovoru mali zjednotiť s pravidlami nariadenia (ES) č. 44/2001 na účely dosiahnutia rovnakej úrovne obehu rozsudkov medzi členskými štátmi EÚ a dotknutými štátmi EZVO.

               (5)

               V súlade s protokolom o postavení Dánska pripojeným k Zmluve o Európskej únii a Zmluve o založení Európskeho spoločenstva sa Dánsko nezúčastňuje na uplatňovaní ustanovení hlavy IV Zmluvy o založení Európskeho spoločenstva. S cieľom zabezpečiť uplatňovanie pravidiel Lugánskeho dohovoru Dánskom, malo by sa preto Dánsko stať zmluvnou stranou nového dohovoru týkajúceho sa toho istého predmetu úpravy.

               (6)

               Rada rozhodnutím z 27. septembra 2002 poverila Komisiu viesť rokovania s cieľom prijať nový Lugánsky dohovor o právomoci a o uznávaní a výkone rozsudkov v občianskych a obchodných veciach.

               (7)

               Komisia v mene Spoločenstva takýto dohovor dojednala s Islandom, Nórskom, Švajčiarskom a Dánskom.

               (8)

               V súlade s článkom 3 Protokolu o postavení Spojeného kráľovstva a Írska pripojeného k Zmluve o Európskej únii a Zmluve o založení Európskeho spoločenstva, Spojené kráľovstvo a Írsko sa zúčastňujú na prijatí a uplatňovaní tohto rozhodnutia.

               (9)

               V súlade s článkami 1 a 2 protokolu o postavení Dánska, Dánsko sa nezúčastňuje na prijatí tohto rozhodnutie a nie je ním viazané, ani nepodlieha jeho uplatňovaniu.

               (10)

               Dohovor parafovaný v Bruseli 28. marca 2007 by sa mal podpísať,

         ROZHODLA TAKTO:
   Článok 1
   Týmto sa v mene Spoločenstva s výhradou jeho uzavretia schvaľuje podpísanie Dohovoru o právomoci a o uznávaní a výkone rozsudkov v občianskych a obchodných veciach, ktorý nahrádza Luganský dohovor zo 16. septembra 1988.
   Text dohovoru je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať Dohovor o právomoci a o uznávaní a výkone rozsudkov v občianskych a obchodných veciach.

      V Luxemburgu 15. októbra 2007

            Za Radu

            predseda

         L. AMADO

      (1)  Dohovor o právomoci a o výkone rozsudkov v občianskych a obchodných veciach (Ú. v. ES L 319, 25.11.1988, s. 9).

      (2)  Bruselský dohovor o právomoci a o výkone rozsudkov v občianskych a obchodných veciach (Ú. v. ES L 299, 31.12.1972, s. 32, konsolidované znenie v Ú. v. ES C 27, 26.1.1998, s. 1).

      (3)  Ú. v. ES L 12, 16.1.2001, s. 1. Nariadenie naposledy zmenené a doplnené nariadením (ES) č. 1791/2006 (Ú. v. EÚ L 363, 20.12.2006, s. 1).


title: Rozhodnutie Komisie z  28. februára 2013 , ktorým sa vymenúvajú členovia a náhradníci Poradného výboru pre hodnotenie farmakovigilačných rizík zastupujúci zdravotníckych pracovníkov a organizácie pacientov  Text s významom pre EHP

text:
               1.3.2013

               SK

               Úradný vestník Európskej únie

               C 60/8

      ROZHODNUTIE KOMISIE

   z 28. februára 2013,
   ktorým sa vymenúvajú členovia a náhradníci Poradného výboru pre hodnotenie farmakovigilačných rizík zastupujúci zdravotníckych pracovníkov a organizácie pacientov
   (Text s významom pre EHP)
   2013/C 60/03
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 726/2004 z 31. marca 2004, ktorým sa stanovujú postupy Spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agentúra pre lieky (1), a najmä na jeho článok 61a ods. 1,
   keďže:

               (1)

               V článku 61a ods. 1 nariadenia (ES) č. 726/2004 sa vyžaduje, aby Komisia vymenovala zástupcov zdravotníckych pracovníkov a organizácií pacientov do Poradného výboru pre hodnotenie farmakovigilačných rizík Európskej agentúry pre lieky.

               (2)

               V súlade s článkom 61a ods. 1 nariadenia (ES) č. 726/2004 Komisia vyhlásila verejnú výzvu na vyjadrenie záujmu. Výsledky hodnotenia žiadostí prijatých v rámci tejto výzvy na vyjadrenie záujmu boli prekonzultované s Európskym parlamentom.

               (3)

               Členovia a náhradníci výboru sú vymenovaní na obdobie troch rokov začínajúce 1. marca 2013 s možnosťou jedného predĺženia.

         PRIJALA TOTO ROZHODNUTIE:
   Jediný článok
   1.   Týmto rozhodnutím sú za členov a náhradníkov Poradného výboru pre hodnotenie farmakovigilačných rizík zastupujúcich zdravotníckych pracovníkov na obdobie troch rokov začínajúce 1. marca 2013 vymenovaní:

               —

               člen: Filip Babylon,

               —

               náhradník: Kirsten Myhr.

         2.   Týmto rozhodnutím sú za členov a náhradníkov výboru zastupujúcich organizácie pacientov na obdobie troch rokov začínajúce 1. marca 2013 vymenovaní:

               —

               člen: Albert van der Zeijden,

               —

               náhradník: Marco Greco.

      V Bruseli 28. februára 2013

            Za Komisiu v mene predsedu

         Tonio BORG

            člen Komisie

      (1)  Ú. v. EÚ L 136, 30.4.2004, s. 1.


title: Rozhodnutie Európskeho parlamentu (EÚ) 2017/1633 z 27. apríla 2017 o absolutóriu za plnenie rozpočtu Agentúry pre spoluprácu regulačných orgánov v oblasti energetiky za rozpočtový rok 2015

text:
               29.9.2017

               SK

               Úradný vestník Európskej únie

               L 252/161

         ROZHODNUTIE EURÓPSKEHO PARLAMENTU (EÚ) 2017/1633
   z 27. apríla 2017
   o absolutóriu za plnenie rozpočtu Agentúry pre spoluprácu regulačných orgánov v oblasti energetiky za rozpočtový rok 2015
   EURÓPSKY PARLAMENT,

               —

               so zreteľom na konečnú ročnú účtovnú závierku Agentúry pre spoluprácu regulačných orgánov v oblasti energetiky za rozpočtový rok 2015,

               —

               so zreteľom na správu Dvora audítorov o overení ročnej účtovnej závierky Agentúry pre spoluprácu regulačných orgánov v oblasti energetiky za rozpočtový rok 2015 spolu s odpoveďami agentúry (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 21. februára 2017 o udelení absolutória agentúre za plnenie rozpočtu za rozpočtový rok 2015 (05873/2017 – C8-0075/2017),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 713/2009 z 13. júla 2009, ktorým sa zriaďuje Agentúra pre spoluprácu regulačných orgánov v oblasti energetiky (4), a najmä na jeho článok 24,

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (5), a najmä na jeho článok 108,

               —

               so zreteľom na článok 94 rokovacieho poriadku a prílohu IV k nemu,

               —

               so zreteľom na správu Výboru pre kontrolu rozpočtu (A8-0147/2017),

               1.

               udeľuje absolutórium riaditeľovi Agentúry pre spoluprácu regulačných orgánov v oblasti energetiky za plnenie rozpočtu agentúry za rozpočtový rok 2015;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Agentúry pre spoluprácu regulačných orgánov v oblasti energetiky, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ C 449, 1.12.2016, s. 17.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 211, 14.8.2009, s. 1.

      (5)  Ú. v. EÚ L 328, 7.12.2013, s. 42.


title: Rozhodnutie Európskeho parlamentu a Rady (EÚ) 2016/407 z 9. marca 2016 o mobilizácii Európskeho fondu na prispôsobenie sa globalizácii (žiadosť Belgicka – EGF/2015/007 – BE/Hainaut-Namur Glass)

text:
               19.3.2016

               SK

               Úradný vestník Európskej únie

               L 74/34

         ROZHODNUTIE EURÓPSKEHO PARLAMENTU A RADY (EÚ) 2016/407
   z 9. marca 2016
   o mobilizácii Európskeho fondu na prispôsobenie sa globalizácii (žiadosť Belgicka – EGF/2015/007 – BE/Hainaut-Namur Glass)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006 (1), a najmä na jeho článok 15 ods. 4,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2), a najmä na jej bod 13,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy či z dôvodu novej celosvetovej finančnej a hospodárskej krízy, a pomôcť im pri ich opätovnom začleňovaní do trhu práce.

               (2)

               Ako sa stanovuje v článku 12 nariadenia Rady (EÚ, Euratom) č. 1311/2013 (3), EGF nesmie prekročiť maximálnu ročnú sumu 150 miliónov EUR (v cenách z roku 2011).

               (3)

               Belgicko podalo 19. augusta 2015 žiadosť o mobilizáciu EGF v súvislosti s prepúšťaním a ukončením činnosti v odvetví ekonomickej činnosti v rámci divízie 23 NACE Rev. 2 (výroba ostatných nekovových minerálnych výrobkov) v belgických regiónoch Hainaut (B32) a Namur (B35) úrovne 2 NUTS. Žiadosť bola doplnená o dodatočné informácie poskytnuté v súlade s článkom 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

               (4)

               V súlade s článkom 6 ods. 2 nariadenia (EÚ) č. 1309/2013 sa Belgicko rozhodlo poskytnúť personalizované služby spolufinancované z EGF aj 100 mladým ľuďom, ktorí nie sú zamestnaní ani nie sú v procese vzdelávania alebo odbornej prípravy (NEET).

               (5)

               V súlade s článkom 4 ods. 2 nariadenia (EÚ) č. 1309/2013 sa žiadosť Belgicka považuje za prijateľnú, keďže prepúšťanie má vážny dosah na zamestnanosť a miestne, regionálne a národné hospodárstvo.

               (6)

               Preto by sa v súvislosti so žiadosťou predloženou Belgickom mal mobilizovať EGF s cieľom poskytnúť finančný príspevok vo výške 1 095 544 EUR.

               (7)

               S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2016 sa mobilizuje Európsky fond na prispôsobenie sa globalizácii s cieľom poskytnúť sumu 1 095 544 EUR vo forme viazaných a platobných rozpočtových prostriedkov.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od 9. marca 2016.

      V Štrasburgu 9. marca 2016

            Za Európsky parlament

            predseda

         M. SCHULZ

            Za Radu

            predsedníčka

         J.A. HENNIS-PLASSCHAERT

      (1)  Ú. v. EÚ L 347, 20.12.2013, s. 855.

      (2)  Ú. v. EÚ C 373, 20.12.2013, s. 1.

      (3)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).


title: 2007/797/ES: Rozhodnutie Rady z 15. novembra 2007 o uzavretí Dohody vo forme výmeny listov o predbežnom vykonávaní zmien a doplnení protokolu, ktorým sa ustanovujú možnosti rybolovu a finančný príspevok podľa Dohody o partnerstve v sektore rybolovu medzi Európskym hospodárskym spoločenstvom a Madagaskarskou republikou o rybolove v madagaskarských rybolovných oblastiach na obdobie od 1. januára 2007 do 31. decembra 2012

text:
               17.12.2007

               SK

               Úradný vestník Európskej únie

               L 331/3

         ROZHODNUTIE RADY
   z 15. novembra 2007
   o uzavretí Dohody vo forme výmeny listov o predbežnom vykonávaní zmien a doplnení protokolu, ktorým sa ustanovujú možnosti rybolovu a finančný príspevok podľa Dohody o partnerstve v sektore rybolovu medzi Európskym hospodárskym spoločenstvom a Madagaskarskou republikou o rybolove v madagaskarských rybolovných oblastiach na obdobie od 1. januára 2007 do 31. decembra 2012
   (2007/797/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 37 v spojení s článkom 300 ods. 2,
   so zreteľom na návrh Komisie,
   keďže:

               (1)

               Spoločenstvo a Madagaskarská republika prerokovali a parafovali dohodu o partnerstve v sektore rybolovu, ktorou sa rybárom Spoločenstva poskytujú možnosti rybolovu vo vodách, ktoré spadajú pod zvrchovanosť Madagaskarskej republiky.

               (2)

               Je v záujme Spoločenstva uvedenú dohodu schváliť.

               (3)

               Je potrebné zabezpečiť pokračovanie činností rybolovu od dátumu uplynutia platnosti predchádzajúceho protokolu (1) až do dátumu nadobudnutia platnosti protokolu ustanovujúceho možnosti rybolovu a finančný príspevok stanovený v tejto dohode.

               (4)

               Malo by sa definovať rozdelenie možností rybolovu medzi členské štáty,

         ROZHODLA TAKTO:
   Článok 1
   Týmto sa v mene Spoločenstva schvaľuje Dohoda vo forme výmeny listov o predbežnom vykonávaní zmien a doplnení protokolu, ktorým sa ustanovujú možnosti rybolovu a finančný príspevok podľa Dohody o partnerstve v sektore rybolovu medzi Európskym hospodárskym spoločenstvom a Madagaskarskou republikou o rybolove v madagaskarských rybolovných oblastiach na obdobie od 1. januára 2007 do 31. decembra 2012, ďalej len „dohoda“.
   Text dohody je pripojený k tomuto rozhodnutiu.
   Článok 2
   Dohoda sa dočasne uplatňuje od 1. januára 2007.
   Článok 3
   Možnosti rybolovu stanovené v protokole k dohode sa rozdeľujú medzi členské štáty takto:

               Kategória rybolovu

               Druh plavidla

               Členský štát

               Povolenia alebo kvóty

               Lov tuniakov

               Mraziarenské plavidlá so záťahovými sieťami na lov tuniakov

               Španielsko

               23

               Francúzsko

               19

               Taliansko

               1

               Lov tuniakov

               Plavidlá s dlhými lovnými šnúrami nad 100 GRT

               Španielsko

               25

               Francúzsko

               13

               Portugalsko

               7

               Spojené kráľovstvo

               5

               Lov tuniakov

               Plavidlá s dlhými lovnými šnúrami do 100 GRT (vrátane)

               Francúzsko

               26

               Hlbokomorský lov rýb pri dne

               Experimentálny rybolov udicami alebo dlhými lovnými šnúrami na lov pri dne

               Francúzsko

               5

         Ak žiadosti týchto členských štátov o licenciu nevyčerpajú možnosti rybolovu stanovené protokolom, Komisia môže vziať do úvahy aj žiadosti ostatných členských štátov o licenciu.
   Článok 4
   Členské štáty, ktorých plavidlá vykonávajú rybolov na základe tejto dohody, oznámia Komisii objem každého výlovu v madagaskarskej rybolovnej oblasti v súlade s podrobnými pravidlami ustanovenými v nariadení Komisie (ES) č. 500/2001 zo 14. marca 2001, ktorým sa ustanovujú podrobné pravidlá pre uplatňovanie nariadenia Rady (EHS) č. 2847/93 o monitorovaní úlovkov ulovených rybárskymi plavidlami Spoločenstva vo vodách tretích krajín a na šírom mori (2).
   Článok 5
   Týmto sa predseda Rady poveruje určiť osobu(-y) splnomocnenú(-é) podpísať túto dohodu s cieľom zaviazať Spoločenstvo.

      V Bruseli 15. novembra 2007

            Za Radu

            predsedníčka

         M. L. RODRIGUES

      (1)  Schválené nariadením Rady (ES) č. 555/2005 zo 17. februára 2005 (Ú. v. EÚ L 94, 13.4.2005, s. 1).

      (2)  Ú. v. ES L 73, 15.3.2001, s. 8.
   DOHODA
   vo forme výmeny listov o predbežnom vykonávaní zmien a doplnení protokolu, ktorým sa ustanovujú možnosti rybolovu a finančný príspevok podľa Dohody o partnerstve v sektore rybolovu medzi Európskym hospodárskym spoločenstvom a Madagaskarskou republikou o rybolove v madagaskarských rybolovných oblastiach na obdobie od 1. januára 2007 do 31. decembra 2012
   Vážený pán,
   teším sa, že vyjednávači Madagaskarskej republiky a Európskeho spoločenstva dosiahli konsenzus vo veci zmien a doplnení protokolu, ktorým sa stanovujú možnosti rybolovu a finančný príspevok, a príloh k nemu.
   Výsledok týchto rokovaní, ktoré sa konali v Antananarive od 15. do 16. marca 2007, umožnil prispôsobiť možnosti rybolovu podľa protokolu parafovaného 21. júna 2006. Po úprave a parafovaní protokolu oboma stranami 16. marca 2007 Vám navrhujem súčasne pokračovať v postupoch schválenia a ratifikácie znenia dohody, upraveného protokolu a prílohy a dodatkov k nemu v súlade s postupmi platnými v Madagaskarskej republike a v Európskom spoločenstve a potrebnými na nadobudnutie ich platnosti.
   S cieľom neprerušiť činnosti rybolovu plavidiel Spoločenstva v madagaskarských vodách a s odkazom na dohodu parafovanú 21. júna 2006 a protokol parafovaný 21. júna 2006 a upravený 16. marca 2007, ktorým sa na obdobie od 1. januára 2007 do 31. decembra 2012 stanovujú možnosti rybolovu a finančný príspevok, mám tú česť informovať Vás, že vláda Madagaskarskej republiky je pripravená dočasne uplatňovať túto dohodu a tento upravený protokol od 1. januára 2007, čakajúc na nadobudnutie ich platnosti v súlade s článkom 17 dohody a pod podmienkou, že tak je pripravené konať aj Európske spoločenstvo.
   V tomto prípade je zrejmé, že prvá splátka finančného príspevku stanovená v článku 2 protokolu bude vyplatená do 31. decembra 2007.
   Bol by som Vám zaviazaný, keby ste mohli potvrdiť súhlas Európskeho spoločenstva s týmto dočasným uplatnením.
   Prijmite, prosím, výraz mojej najhlbšej úcty.

      Za vládu Madagaskarskej republiky

   Vážený pán,
   mám tú česť potvrdiť dnešným dňom prijatie Vášho listu tohto znenia:

      „Vážený pán,
      teším sa, že vyjednávači Madagaskarskej republiky a Európskeho spoločenstva dosiahli konsenzus vo veci zmien a doplnení protokolu, ktorým sa stanovujú možnosti rybolovu a finančný príspevok, a príloh k nemu.
      Výsledok týchto rokovaní, ktoré sa konali v Antananarive od 15. do 16. marca 2007, umožnil prispôsobiť možnosti rybolovu podľa protokolu parafovaného 21. júna 2006. Po úprave a parafovaní protokolu oboma stranami 16. marca 2007 Vám navrhujem súčasne pokračovať v postupoch schválenia a ratifikácie znenia dohody, upraveného protokolu a prílohy a dodatkov k nemu v súlade s postupmi platnými v Madagaskarskej republike a v Európskom spoločenstve a potrebnými na nadobudnutie ich platnosti.
      S cieľom neprerušiť činnosti rybolovu plavidiel Spoločenstva v madagaskarských vodách a s odkazom na dohodu parafovanú 21. júna 2006 a protokol parafovaný 21. júna 2006 a upravený 16. marca 2007, ktorým sa na obdobie od 1. januára 2007 do 31. decembra 2012 stanovujú možnosti rybolovu a finančný príspevok, mám tú česť informovať Vás, že vláda Madagaskarskej republiky je pripravená dočasne uplatňovať túto dohodu a tento upravený protokol od 1. januára 2007, čakajúc na nadobudnutie ich platnosti v súlade s článkom 17 dohody a pod podmienkou, že tak je pripravené konať aj Európske spoločenstvo.
      V tomto prípade je zrejmé, že prvá splátka finančného príspevku stanovená v článku 2 protokolu bude vyplatená do 31. decembra 2007.
      Bol by som Vám zaviazaný, keby ste mohli potvrdiť súhlas Európskeho spoločenstva s týmto dočasným uplatnením.“

   Mám tu česť potvrdiť Vám súhlas Európskeho spoločenstva s takýmto dočasným uplatňovaním.
   Prijmite, prosím, výraz mojej najhlbšej úcty.

      Za Radu Európskej únie

   DOHODA
   o partnerstve v sektore rybolovu medzi Európskym spoločenstvom a Madagaskarskou republikou
   MADAGASKARSKÁ REPUBLIKA, ďalej len „Madagaskar“,
   a
   EURÓPSKE SPOLOČENSTVO, ďalej len „Spoločenstvo“,
   ďalej len „zmluvné strany“,
   SO ZRETEĽOM na úzku spoluprácu medzi Spoločenstvom a Madagaskarom, najmä v rámci dohody z Cotonou, ako aj so zreteľom na ich spoločný záujem zintenzívniť tieto vzťahy,
   SO ZRETEĽOM na vôľu oboch strán podporovať zodpovedné využívanie rybolovných zdrojov prostredníctvom spolupráce,
   SO ZRETEĽOM na ustanovenia dohovoru Organizácie Spojených národov o morskom práve,
   ROZHODNUTÍ uplatňovať rozhodnutia a odporúčania Komisie pre tuniaka v Indickom oceáne, ďalej len „CTOI“,
   VEDOMÍ SI dôležitosti zásad stanovených Kódexom správania sa pre zodpovedný rybolov prijatým na konferencii FAO v roku 1995,
   ROZHODNUTÍ spolupracovať v obojstrannom záujme, v prospech rozvoja zodpovedného rybolovu s cieľom zabezpečiť dlhodobé zachovanie a trvalo udržateľný rozvoj živých morských zdrojov,
   PRESVEDČENÍ, že takáto spolupráca musí byť založená na komplementarite iniciatív a činností realizovaných buď spoločne, alebo každou zo strán pri súčasnom zabezpečení koherencie politík a súčinnosti snáh,
   ROZHODNUTÍ zaviesť na tieto účely dialóg o sektorovej politike rybolovu prijatej madagaskarskou vládou, určiť vhodné prostriedky na zabezpečenie efektívneho uplatňovania tejto politiky, ako aj nutného posilnenia decentralizovaného prístupu k dialógu medzi technickými službami na jednej strane a občianskou spoločnosťou a hospodárskymi subjektmi na druhej strane.
   ŽELAJÚC SI stanoviť pravidlá a podmienky, ktorými sa budú riadiť činnosti rybolovu plavidiel Spoločenstva v madagaskarských vodách a pravidlá a podmienky týkajúce sa podpory zo strany Spoločenstva pri zavádzaní zodpovedného rybolovu v týchto vodách,
   ROZHODNUTÍ pokračovať v užšej hospodárskej spolupráci v oblasti rybolovného hospodárstva a v súvisiacich činnostiach vytváraním a rozvíjaním zmiešaných spoločností, do ktorých budú zapojené podniky obidvoch strán,
   SA DOHODLI TAKTO:
   Článok 1
   Predmet
   Touto dohodou sa ustanovujú zásady, pravidlá a postupy, ktorými sa riadia:

               —

               hospodárska, finančná, technická a vedecká spolupráca v sektore rybolovu s cieľom podporovať zodpovedný rybolov v madagaskarských vodách na zabezpečenie zachovania a trvalo udržateľného využívania rybolovných zdrojov a na rozvoj madagaskarského sektora rybolovu,

               —

               podmienky prístupu rybárskych plavidiel Spoločenstva do madagaskarských rybolovných oblastí,

               —

               spolupráca týkajúca sa pravidiel kontroly rybolovu v madagaskarských rybolovných oblastiach s cieľom zabezpečiť dodržiavanie uvedených podmienok, účinnosť opatrení na ochranu rybolovných zdrojov a hospodárenie s rybolovnými zdrojmi a boj proti nezákonnému, neohlásenému a neregulovanému rybolovu,

               —

               partnerstvá medzi podnikmi s cieľom rozvíjať hospodárske a s tým súvisiace činnosti v spoločnom záujme v sektore rybolovu.

         Článok 2
   Vymedzenie pojmov
   Na účely tejto dohody sa pod pojmom:

               a)

               „madagaskarské orgány“ rozumie madagaskarská vláda zastúpená ministerstvom pre rybné hospodárstvo;

               b)

               „orgány Spoločenstva“ rozumie Európska komisia;

               c)

               „madagaskarská rybolovná oblasť“ rozumejú vody spadajúce pod zvrchovanosť alebo jurisdikciu Madagaskaru;

               d)

               „rybárske plavidlo“ rozumie každé plavidlo vybavené na komerčné využívanie živých vodných zdrojov;

               e)

               „pomocné plavidlo“ rozumie každé plavidlo, ktoré má rybárskemu plavidlu pomáhať pri umiestňovaní a monitorovaní zariadení na sústreďovanie rýb;

               f)

               „plavidlo Spoločenstva“ rozumie plavidlo plaviace sa pod vlajkou členského štátu Spoločenstva a registrované v Spoločenstve;

               g)

               „spoločný výbor“ rozumie výbor zložený zo zástupcov Spoločenstva a Madagaskaru, ako sa upresňuje v článku 9 tejto dohody;

               h)

               „prekládka“ rozumie presun časti alebo celého úlovku rybárskeho plavidla do iného plavidla, a to v prístave alebo na mori;

               i)

               „mimoriadne okolnosti“ rozumejú okolnosti iné ako prírodné javy, ktoré sa vymykajú primeranej kontrole jednej zo strán takým spôsobom, že to znemožňuje vykonávanie činností rybolovu v madagaskarských vodách;

               j)

               „námorníci z AKT“ rozumejú námorníci, ktorí sú štátnymi príslušníkmi neeurópskych krajín, ktoré sú signatármi dohody z Cotonou. V tejto súvislosti je madagaskarský námorník námorníkom z AKT.

         Článok 3
   Zásady a ciele vykonávania tejto dohody
   1.   Zmluvné strany sa zaväzujú, že budú podporovať zodpovedný rybolov v madagaskarských vodách na základe zásad rovnoprávneho zaobchádzania s flotilami plaviacimi sa v týchto vodách, bez toho aby boli dotknuté dohody uzatvorené medzi rozvojovými krajinami rovnakého geografického regiónu, vrátane dohôd o reciprocite v oblasti rybolovu.
   2.   Zmluvné strany spolupracujú na realizácii sektorovej politiky rybolovu prijatej madagaskarskou vládou a s týmto cieľom nadviažu politický dialóg týkajúci sa potrebných reforiem. Budú navzájom vopred konzultovať prijatie prípadných opatrení v tejto oblasti.
   3.   Zmluvné strany tiež spoločne alebo na jednostrannom základe spolupracujú na vykonávaní predbežných (ex ante), priebežných a následných (ex post) hodnotení opatrení, programov a činností vykonávaných na základe ustanovení tejto dohody.
   4.   Zmluvné strany sa zaväzujú zabezpečiť vykonávanie tejto dohody v súlade so zásadami dobrého hospodárskeho a sociálneho riadenia a rešpektujúc stav rybolovných zdrojov.
   5.   Zamestnávanie námorníkov z krajín AKT na palube lodí Spoločenstva sa riadi Deklaráciou Medzinárodnej organizácie práce (MOP) o zásadách a základných právach pri práci, ktorá sa plnoprávne uplatňuje na príslušné pracovné zmluvy a všeobecné pracovné podmienky. Týka sa to najmä slobody združovania a faktického uznania práva na kolektívne vyjednávanie zamestnancov, ako aj odstránenia diskriminácie v súvislosti so zamestnaním a pracovným zaradením.
   Článok 4
   Spolupráca vo vedeckej oblasti
   1.   Počas obdobia platnosti tejto dohody Spoločenstvo a Madagaskar spolupracujú s cieľom monitorovať vývoj stavu zdrojov v madagaskarskej rybolovnej oblasti.
   2.   Zmluvné strany vedú na základe odporúčaní a uznesení prijatých v rámci Komisie pre tuniaky v Indickom oceáne (CTOI) a s cieľom lepších dostupných vedeckých oznámení v rámci zmiešanej Komisie uvedenej v článku 9 dohody diskusie, aby v prípade potreby po dohode vedeckého kolégia a spoločnom súhlase prijali opatrenia pre trvalo udržateľné riadenie rybárskych zdrojov, ktoré ovplyvňujú aktivity plavidiel Spoločenstva.
   3.   Strany sa zaväzujú navzájom konzultovať, či už priamo alebo v rámci príslušných medzinárodných organizácií, s cieľom zabezpečiť riadenie a zachovanie živých zdrojov v Indickom oceáne a spolupráce v rámci príslušného vedeckého výskumu.
   Článok 5
   Prístup plavidiel Spoločenstva do lovísk v madagaskarských vodách
   1.   Madagaskar sa zaväzuje povoliť plavidlám Spoločenstva vykonávanie činností rybolovu vo svojej rybolovnej oblasti v súlade s touto dohodou vrátane protokolu a prílohy.
   2.   Činnosti rybolovu, ktoré sú predmetom tejto dohody, podliehajú zákonom a nariadeniam platným na Madagaskare. Madagaskarské orgány oznámia Spoločenstvu všetky zmeny a doplnenia týchto právnych predpisov.
   3.   Madagaskar sa zaväzuje prijať všetky potrebné opatrenia, pokiaľ ide o účinné uplatňovanie ustanovení, ktoré sa týkajú kontroly rybolovu ustanoveného v protokole. Plavidlá Spoločenstva spolupracujú s príslušnými madagaskarskými orgánmi pri uskutočňovaní týchto kontrol.
   4.   Spoločenstvo sa zaväzuje podniknúť všetky opatrenia potrebné na zabezpečenie súladu svojich plavidiel s touto dohodou a právnymi predpismi upravujúcimi rybolov vo vodách, ktoré patria do jurisdikcie Madagaskaru.
   Článok 6
   Povolenia
   1.   Plavidlá Spoločenstva môžu vykonávať činnosti rybolovu v madagaskarskej rybolovnej oblasti, iba ak sú držiteľmi povolenia na rybolov vydaného Madagaskarom podľa tejto dohody a k nej pripojenému protokolu.
   2.   Postup získania povolenia na rybolov určitým plavidlom, uplatniteľné poplatky a spôsob úhrady, ktoré musia používať majitelia plavidiel, sú určené v prílohe k protokolu.
   Článok 7
   Finančný príspevok
   1.   Spoločenstvo poskytne Madagaskaru finančný príspevok v súlade s náležitosťami a podmienkami stanovenými v protokole a v prílohách. Tento jednotný príspevok sa určuje na základe týchto dvoch relatívnych zložiek:

               a)

               prístup plavidiel Spoločenstva do vôd a k rybolovným zdrojom Madagaskaru a

               b)

               finančná pomoc Spoločenstva na podporu zodpovedného rybolovu a udržateľného využívania rybolovných zdrojov v madagaskarských vodách.

         2.   Zložka finančného príspevku uvedená v predchádzajúcom odseku 1 písm. b) sa určí na základe identifikácie oboma stranami, spoločnou dohodou a v súlade s ustanoveniami protokolu, cieľov, ktoré sa majú realizovať v rámci sektorovej politiky rybolovu definovanej madagaskarskou vládou a na základe ročných a viacročných programov na implementáciu tejto politiky.
   3.   Finančný príspevok poskytnutý Spoločenstvom sa vypláca ročne podľa podmienok stanovených v protokole a s výhradou ustanovení tejto dohody a protokolu týkajúcich sa prípadných zmien výšky príspevku z dôvodu:

               a)

               mimoriadnych okolností;

               b)

               zníženia rybolovných možností poskytnutých plavidlám Spoločenstva po spoločnej dohode, uplatnením opatrení riadenia príslušných zásob považovaných za potrebné na zachovanie a trvalo udržateľné využívanie zdrojov na základe najlepších dostupných vedeckých poznatkov;

               c)

               zvýšenia rybolovných možností poskytnutých plavidlám Spoločenstva po spoločnej dohode zúčastnených strán v prípade, že stav zdrojov podľa najlepších dostupných vedeckých poznatkov túto možnosť povoľuje;

               d)

               opätovného zhodnotenia podmienok finančnej pomoci na uplatňovanie sektorovej politiky rybolovu na Madagaskare v prípade, že je táto skutočnosť odôvodnená v súvislosti s výsledkami ročných a viacročných programov, ktoré obe strany zaznamenali,

               e)

               vypovedania tejto dohody v súlade s ustanoveniami jej článku 13,

               f)

               pozastavenia uplatňovania tejto dohody v súlade s ustanoveniami jej článku 12.

         Článok 8
   Podpora spolupráce na úrovni hospodárskych subjektov a občianskej spoločnosti
   1.   Zmluvné strany podporujú hospodársku, vedeckú a technickú spoluprácu v sektore rybolovu a v súvisiacich sektoroch. Vedú vzájomné konzultácie s cieľom koordinovať rôzne opatrenia, ktoré môžu byť v tejto oblasti prijaté.
   2.   Zmluvné strany sa zaväzujú podporovať výmenu informácií o rybárskych technikách a zariadeniach, konzervačných metódach a priemyselnom spracovaní produktov rybolovu.
   3.   Zmluvné strany sa usilujú vytvoriť priaznivé podmienky na podporu vzťahov medzi svojimi podnikmi v technickej, hospodárskej a obchodnej oblasti podporovaním vytvorenia priaznivého prostredia na rozvoj obchodu a investícií.
   4.   Zmluvné strany najmä podporujú zriaďovanie spoločných podnikov s obojstranným záujmom, ktoré sú dôsledne v súlade s platnými právnymi predpismi Madagaskaru a Spoločenstva.
   Článok 9
   Spoločný výbor
   1.   Zriaďuje sa spoločný výbor, ktorý je poverený kontrolou uplatňovania tejto dohody. Spoločný výbor vykonáva tieto funkcie:

               a)

               kontroluje vykonávanie, interpretáciu a uplatňovanie dohody, a najmä definíciu a hodnotenie uplatňovania ročného a viacročného plánu stanoveného v článku 7 ods. 2;

               b)

               zabezpečuje potrebné kontakty pre riešenie otázok spoločného záujmu týkajúcich sa rybolovu;

               c)

               slúži ako fórum na priateľské urovnanie sporov, ktoré môžu vyplynúť z výkladu alebo uplatňovania tejto dohody;

               d)

               v prípade potreby prehodnocuje možnosti rybolovu a finančný príspevok, ktorý s tým súvisí;

               e)

               vykonáva všetky ostatné činnosti, ktoré mu zmluvné strany v rámci spoločnej dohody pridelia.

         2.   Spoločný výbor sa stretáva najmenej raz do roka striedavo na Madagaskare a v Spoločenstve, pričom stretnutiu predsedá tá zmluvná strana, ktorá stretnutie usporadúva. Na žiadosť ktorejkoľvek zmluvnej strany sa zorganizuje výnimočné stretnutie.
   Článok 10
   Územná pôsobnosť
   Táto dohoda sa na jednej strane uplatňuje na územiach, na ktorých sa uplatňuje Zmluva o založení Európskeho spoločenstva, za podmienok uvedených v tejto zmluve, a na strane druhej na území Madagaskaru.
   Článok 11
   Trvanie
   Táto dohoda sa uplatňuje 6 rokov odo dňa nadobudnutia jej platnosti a jej uplatňovanie sa automaticky predlžuje o ďalšie šesťročné obdobia, s výnimkou vypovedania v súlade s jej článkom 13.
   Článok 12
   Pozastavenie
   1.   Uplatňovanie tejto dohody sa môže pozastaviť z podnetu ktorejkoľvek zmluvnej strany v prípade vážneho rozporu pri uplatňovaní ustanovení tejto dohody. Príslušná zmluvná strana musí pri takomto pozastavení písomne oznámiť svoj zámer druhej zmluvnej strane najmenej tri mesiace pred dňom nadobudnutia účinnosti pozastavenia. Po doručení tohto oznámenia začnú strany vzájomné konzultácie s cieľom priateľsky urovnať spor.
   2.   Vyplatenie finančného príspevku uvedeného v odseku 7 sa zníži pomerne a pro rata temporis k obdobiu trvania pozastavenia.
   Článok 13
   Vypovedanie dohody
   1.   Túto dohodu môže vypovedať ktorákoľvek zmluvná strana v prípade, že sa vyskytnú závažné okolnosti, ktoré sa týkajú napríklad znehodnotenia príslušných zásob, zistenia, že miera využívania možností rybolovu poskytnutých plavidlám Spoločenstva sa zmenšila, alebo nedodržania záväzkov prijatých zmluvnými stranami v rámci boja proti nezákonnému, neohlásenému a neregulovanému rybolovu.
   2.   Príslušná strana písomne oznámi druhej strane svoj zámer vypovedať dohodu najmenej šesť mesiacov pred uplynutím počiatočného obdobia alebo každého dodatočného obdobia.
   3.   Odoslanie oznámenia podľa predchádzajúceho odseku má za následok začatie konzultácií medzi zmluvnými stranami.
   4.   Platba finančného príspevku podľa článku 7 za rok, v ktorom vypovedanie dohody nadobudne účinnosť, sa znižuje pomerne a pro rata temporis.
   Článok 14
   Protokol a príloha
   Protokol a príloha tvoria neoddeliteľnú súčasť tejto dohody.
   Článok 15
   Uplatniteľné ustanovenia vnútroštátneho práva
   Činnosti rybolovu plavidiel Spoločenstva, ktoré plávajú v madagaskarských vodách, sa riadia právnymi predpismi platnými na Madagaskare okrem prípadov, keď dohoda a tento protokol s jeho prílohou a dodatkami stanovujú inak.
   Článok 16
   Zrušenie
   K dátumu nadobudnutia jej platnosti sa touto dohodou zrušuje a nahrádza Dohoda medzi Európskym spoločenstvom a Demokratickou republikou Madagaskar o rybolove v madagaskarských pobrežných vodách, ktorá nadobudla účinnosť 28. januára 1986.
   Článok 17
   Nadobudnutie účinnosti
   Táto dohoda, vyhotovená dvojmo v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom a talianskom jazyku, pričom každé z týchto znení je rovnako autentické, nadobúda platnosť dňom, keď si obe zmluvné strany oznámia ukončenie svojich vnútorných postupov, ktoré sú potrebné na tento účel.
   PROTOKOL,
   ktorým sa stanovujú možnosti rybolovu a finančný príspevok podľa Dohody medzi Európskym spoločenstvom a Madagaskarskou republikou o rybolove v madagaskarských pobrežných vodách na obdobie od 1. januára 2007 do 31. decembra 2012
   Článok 1
   Obdobie uplatňovania a možnosti rybolovu
   1.   Od 1. januára 2007 a na celkové obdobie 6 rokov sa možnosti rybolovu dohodnuté v zmysle článku 5 dohody stanovujú takto:

               —

               druhy vysokomigračných rýb (druhy uvedené v prílohe 1 k dohovoru Spojených národov z roku 1982):

                           —

                           mraziarenské plavidlá so záťahovými sieťami na lov tuniakov: 43 plavidiel,

                           —

                           plavidlá s dlhými lovnými šnúrami nad 100 GRT: 50 (1) plavidiel,

                           —

                           plavidlá s dlhými lovnými šnúrami do 100 GRT (vrátane): 26 plavidiel,

               —

               druhy žijúce na dne: 5 plavidiel na experimentálny rybolov udicami alebo dlhými lovnými šnúrami na lov pri dne.

         2.   Odsek 1 sa uplatňuje s výhradou ustanovení článkov 4 a 5 tohto protokolu.
   3.   Plavidlá plávajúce pod vlajkou členského štátu Európskeho spoločenstva môžu vykonávať činnosti rybolovu v madagaskarských rybolovnej oblasti, len ak sú držiteľmi povolenia na rybolov vydaného Madagaskarom v rámci tohto protokolu a podľa podmienok opísaných v prílohe k tomuto protokolu.
   Článok 2
   Finančný príspevok – podmienky platby
   1.   Finančný príspevok uvedený v článku 7 dohody sa skladá na jednej strane pre obdobie uvedené v článku 1 zo sumy 864 500 EUR ročne, čo predstavuje ekvivalent referenčnej tonáže 13 300 ton za rok, a na strane druhej z osobitnej sumy 332 500 EUR ročne na podporu a uskutočňovanie madagaskarskej sektorovej politiky rybolovu. Táto osobitná suma tvorí neoddeliteľnú súčasť jednotného finančného príspevku určeného v článku 7 dohody.
   2.   Odsek 1 sa uplatňuje s výhradou ustanovení článkov 4, 5, 6 a 7 tohto protokolu.
   3.   Súčet súm uvedených v odseku 1, čiže 1 197 000 EUR, vypláca Spoločenstvo ročne počas obdobia uplatňovania tohto protokolu.
   4.   Ak celkové množstvo úlovkov plavidiel Spoločenstva v madagaskarskej rybolovnej oblasti prekročí referenčnú tonáž, celková výška ročného finančného príspevku sa zvýši o 65 EUR za každú ďalšiu tonu úlovku. Celková ročná suma zaplatená Spoločenstvom však nemôže prekročiť dvojnásobok sumy uvedenej v odseku 3 (2 394 000 EUR). Ak úlovky plavidiel Spoločenstva prekročia množstvá zodpovedajúce dvojnásobku celkovej ročnej sumy, suma pre množstvo, ktoré presahuje túto hranicu, sa zaplatí v priebehu nasledujúceho roka.
   5.   Vyplatenie finančného príspevku uvedeného v odseku 1 sa uskutoční najneskôr 31. decembra 2007 pre prvý rok a najneskôr do 28. februára 2008, 2009, 2010, 2011 a 2012 pre nasledujúce roky.
   6.   S výhradou ustanovení článku 7 je pridelenie tohto príspevku vo výhradnej kompetencii madagaskarských úradov.
   7.   Finančný príspevok sa zaplatí štátnej pokladni Madagaskaru na jednotný účet otvorený v Centrálnej banke Madagaskaru. Bankové spojenie a číslo účtu: Agence Comptable Centrale du Trésor public, so sídlom v Banque Centrale de Madagascar Antaninarenina- Antananarivo- Madagascar – č. účtu: 213 101 000 125 TP EUR.
   Článok 3
   Spolupráca v rámci zodpovedného rybolovu – vedecká spolupráca
   1.   Obidve zmluvné strany sa zaväzujú, že budú podporovať zodpovedný rybolov v madagaskarských vodách na základe zásad rovnoprávneho zaobchádzania s flotilami plaviacimi sa v týchto vodách.
   2.   Počas platnosti tohto protokolu budú Spoločenstvo a madagaskarské orgány monitorovať vývoj stavu rybolovných zdrojov v madagaskarskej rybolovnej oblasti.
   3.   Obe zmluvné strany sa zaväzujú, že budú podporovať spoluprácu v oblasti zodpovedného rybolovu na úrovni subregiónu, a najmä v rámci Komisie pre tuniaky v Indickom oceáne (CTOI) a Komisie pre Indický oceán (COI).
   4.   V súlade s článkom 4 dohody a na základe odporúčaní a uznesení prijatých v rámci Komisie pre tuniaky v Indickom oceáne (CTOI) a vo svetle dostupných najlepších vedeckých stanovísk, v rámci spoločného výboru uvedeného v článku 9 dohody, vedú zmluvné strany diskusie, aby v prípade potreby po dohode vedeckého výboru na úrovni subregiónu a po spoločnom súhlase prijali opatrenia pre trvalo udržateľné riadenie rybolovných zdrojov, ktoré ovplyvňujú činnosti plavidiel Spoločenstva.
   Článok 4
   Revízia možností rybolovu po spoločnej dohode
   1.   Možnosti rybolovu stanovené v článku 1 sa môžu zvýšiť v rámci spoločnej dohody za predpokladu, že závery vedeckého výboru uvedeného v článku 3 ods. 4 potvrdia, že takéto zvýšenie neohrozí udržateľné riadenie zdrojov na Madagaskare. V takomto prípade sa finančný príspevok stanovený v článku 2 ods. 1 zvýši pomerne a pro rata temporis. Celková výška finančného príspevku spojeného s referenčnou tonážou vyplateného Európskym spoločenstvom však nesmie prekročiť dvojnásobok sumy finančného príspevku stanoveného v článku 2 ods. 1. Ak ročné úlovky plavidiel Spoločenstva prekročia dvojnásobok 13 300 ton (teda 26 600 ton), suma pre množstvo, ktoré presahuje túto hranicu, sa vyplatí v priebehu nasledujúceho roka.
   2.   Naopak v prípade, že sa zmluvné strany dohodnú na prijatí zníženia možností rybolovu uvedených v článku 1, zníži sa finančný príspevok pomerne a pro rata temporis.
   3.   Po konzultácii a v rámci spoločnej dohody zmluvných strán sa môže zrevidovať aj rozdelenie možností rybolovu do rôznych kategórií plavidiel, pričom treba dodržať každé prípadné odporúčanie vedeckého výboru uvedeného v článku 3 ods. 4, pokiaľ ide o riadenie zásob, ktoré by mohli byť týmto prerozdelením ovplyvnené. Zmluvné strany sa dohodnú na zodpovedajúcej úprave finančného príspevku, ak to rozdelenie možností rybolovu opodstatňuje.
   Článok 5
   Nové možnosti rybolovu a experimentálny rybolov
   1.   V prípade, že by boli pre rybárske plavidlá Spoločenstva zaujímavé činnosti rybolovu, ktoré nie sú uvedené v článku 1, Spoločenstvo bude konzultovať Madagaskar vo veci prípadného povolenia týchto nových činností. V takomto prípade sa zmluvné strany dohodnú na podmienkach uplatniteľných na tieto nové možnosti rybolovu a v prípade potreby vypracujú dodatky k tomuto protokolu a k jeho prílohe.
   2.   Strany môžu vykonávať kampane experimentálneho rybolovu v madagaskarskej rybolovnej oblasti po vydaní stanoviska spoločného vedeckého výboru ustanoveného v článku 3 ods. 4. S týmto cieľom vedú na základe žiadosti ktorejkoľvek zmluvnej strany konzultácie a v jednotlivých prípadoch určia nové zdroje, podmienky a iné vhodné parametre.
   3.   Obe zmluvné strany realizujú činnosti experimentálneho rybolovu v súlade so vzájomne odsúhlasenými parametrami určenými vedeckým výborom a správnymi úradmi. Povolenia na experimentálny rybolov sa udeľujú na skúšobné obdobie, najviac však na dve šesťmesačné kampane od dátumu stanoveného spoločnou dohodou oboch zmluvných strán.
   4.   Keď zmluvné strany dospejú k záveru, že výsledky experimentálnych kampaní sú pozitívne, v súlade s ochranou ekosystémov a zachovaním živých morských zdrojov, môžu sa plavidlám Spoločenstva poskytnúť nové možnosti rybolovu v súlade s postupom spoločnej dohody ustanovenej v článku 4 tohto protokolu a až do uplynutia platnosti tohto protokolu a v závislosti od úsilia, ktoré možno povoliť. Finančný príspevok sa následne zvýši.
   Článok 6
   Pozastavenie a revízia platby finančného príspevku v prípade mimoriadnych okolností
   1.   V prípade mimoriadnych okolností s výnimkou prírodných javov, ktoré zabraňujú výkonu činností rybolovu vo výhradnej hospodárskej zóne (VHZ) Madagaskaru, môže Európske spoločenstvo pozastaviť vyplácanie finančného príspevku uvedeného v článku 2 ods. 1. Rozhodnutie o pozastavení sa prijme po konzultáciách medzi oboma stranami v lehote dvoch mesiacov od žiadosti jednej zo strán a pod podmienkou, že Európske spoločenstvo zaplatí všetky sumy splatné v čase pozastavenia.
   2.   Platba finančného príspevku sa vykoná hneď po tom, ako zmluvné strany na základe spoločného súhlasu a konzultácií konštatujú, že okolnosti, ktoré vyvolali zastavenie činností rybolovu, už pominuli a/alebo že situácia umožňuje návrat k činnostiam rybolovu.
   3.   Platnosť povolení udelených plavidlám Spoločenstva pozastavená súčasne s vyplácaním finančného príspevku sa predlžuje o obdobie v dĺžke rovnej obdobiu pozastavenia činností rybolovu.
   Článok 7
   Podpora zodpovedného rybolovu v madagaskarských vodách
   1.   Na podporu a uskutočňovanie iniciatív prijatých v rámci sektorovej politiky rybolovu určenej madagaskarskou vládou je ročne vyčlenených osemdesiat percent (80 %) z celkovej sumy finančného príspevku stanoveného v článku 2 a z licenčných poplatkov platených majiteľmi plavidiel.
   Riadenie príslušnej sumy Madagaskarom je založené na identifikácii cieľov, ktoré sa majú realizovať, a identifikácii príslušných ročných a viacročných programov v súlade s nasledujúcim odsekom 2 obidvoma zmluvnými stranami, po spoločnej dohode a v súlade s aktuálnymi prioritami rybolovnej politiky Madagaskaru s cieľom zabezpečiť zodpovedné a trvalo udržateľné riadenie sektora.
   2.   Na návrh Madagaskaru a na účely zavedenia ustanovení uvedeného odseku 1 sa Spoločenstvo a Madagaskar v rámci spoločného výboru uvedeného v článku 9 dohody po nadobudnutí platnosti protokolu a najneskôr tri mesiace po nadobudnutí platnosti tohto protokolu dohodnú na viacročnom sektorovom programe a na podmienkach jeho uplatňovania, predovšetkým na:

               a)

               smerovaniach na ročnom a viacročnom základe, podľa ktorého sa použije percento finančného príspevku uvedeného v odseku 1 a osobitné sumy na iniciatívy, ktoré sa majú každoročne uskutočniť;

               b)

               cieľoch, ktoré treba dosiahnuť na ročnom a viacročnom základe, aby sa včas pristúpilo k zavedeniu trvalo udržateľného a zodpovedného rybolovu, pri zohľadnení priorít vyjadrených Madagaskarom v rámci vnútroštátnej politiky rybolovu alebo v rámci iných politík, ktoré sa vzťahujú alebo ktoré majú vplyv na zavedenie trvalo udržateľného a zodpovedného rybolovu;

               c)

               kritériách a postupoch, ktoré sa majú uplatňovať s cieľom umožniť každoročné zhodnotenie dosiahnutých výsledkov.

         3.   Každú navrhovanú úpravu viacročného sektorového programu alebo využívania osobitných súm na iniciatívy, ktoré sa majú každoročne uskutočniť, musia schváliť zmluvné strany v rámci spoločného výboru.
   4.   Madagaskar každoročne rozhodne o pridelení časti zodpovedajúcej percentám uvedeným v odseku 1 na účely realizácie viacročného sektorového programu. Pokiaľ ide o prvý rok platnosti protokolu, toto pridelenie sa musí oznámiť Spoločenstvu v čase schválenia viacročného sektorového programu spoločným výborom. Za každý nasledujúci rok Madagaskar oznámi toto pridelenie Spoločenstvu najneskôr 1. septembra predchádzajúceho roka.
   5.   V prípade, že to každoročné zhodnotenie výsledkov zavedenia viacročného sektorového programu opodstatní, môže Európske spoločenstvo požadovať prehodnotenie finančného príspevku určeného na zavedenie a uskutočňovanie madagaskarskej sektorovej politiky rybolovu, ktorý je súčasťou finančného príspevku uvedeného v článku 2 ods. 1 tohto protokolu, aby skutočná suma prostriedkov pridelených na realizáciu programu prispôsobila týmto výsledkom.
   Článok 8
   Spory – pozastavenie uplatňovania protokolu
   1.   Každý spor medzi zmluvnými stranami, pokiaľ ide o výklad ustanovení tohto protokolu a pokiaľ ide o ich uplatňovanie, musí byť predmetom konzultácie medzi zmluvnými stranami v rámci spoločného výboru uvedeného v článku 9 dohody, ktorý v prípade potreby zvolá mimoriadne zasadanie.
   2.   Bez toho, aby boli dotknuté ustanovenia článku 9, môže sa uplatňovanie protokolu pozastaviť na návrh jednej strany, keď sa spor medzi stranami považuje za vážny a keď konzultácie v rámci spoločného výboru v súlade s odsekom 1 neumožnili ukončiť spor priateľským dohovorom.
   3.   Pozastavenie uplatňovania protokolu podlieha písomnému oznámeniu záujmu zainteresovanej strany najmenej tri mesiace pred dátumom, keď má toto pozastavenie nadobudnúť účinnosť.
   4.   V prípade pozastavenia uplatňovania protokolu budú zmluvné strany naďalej viesť konzultácie s cieľom dosiahnuť priateľské riešenie sporu. Keď sa takého riešenie dosiahne, obnoví sa uplatňovanie protokolu a výška finančného príspevku sa zníži úmerne a pro rata temporis v závislosti od trvania obdobia, počas ktorého bolo uplatňovanie protokolu pozastavené.
   Článok 9
   Pozastavenie uplatňovania protokolu z dôvodu chýbajúcich platieb
   S výhradou ustanovení článku 6, v prípade, že Spoločenstvo nevykoná platby uvedené v článku 2, sa uplatňovanie tohto protokolu môže pozastaviť za týchto podmienok:

               a)

               príslušné orgány Madagaskaru zašlú Európskej komisii oznámenie o chýbajúcej platbe. Komisia pristúpi k náležitým previerkam a v prípade potreby najneskôr do 60 pracovných dní od dátumu prijatia oznámenia vykoná potrebné platby;

               b)

               ak sa platba neuskutoční alebo nebude zdôvodnené neuskutočnenie platby v lehote stanovenej v článku 2 ods. 5 tohto protokolu, príslušné madagaskarské orgány sú oprávnené pozastaviť uplatňovanie protokolu. Bezodkladne o tom informujú Európsku komisiu;

               c)

               protokol sa začne znova uplatňovať hneď po vykonaní príslušnej platby.

         Článok 10
   Uplatniteľné ustanovenia vnútroštátneho práva
   Činnosti rybolovu plavidiel Spoločenstva, ktoré plávajú v madagaskarských vodách, sa riadia právnymi predpismi platnými na Madagaskare okrem prípadov, keď dohoda a tento protokol s jeho prílohou a dodatkami stanovujú inak.
   Článok 11
   Zrušenie
   Príloha k Dohode medzi Európskym spoločenstvom a Madagaskarskou republikou o rybolove v madagaskarských vodách sa zrušuje a nahrádza sa prílohou k tomuto protokolu.
   Článok 12
   Nadobudnutie účinnosti
   1.   Tento protokol a jeho príloha a dodatky nadobúdajú účinnosť k dátumu, keď sa zmluvné strany informujú o dokončení postupov potrebných na tento účel.
   2.   Uplatňujú sa od 1. januára 2007.

      (1)  Povolenia určené pre plavidlá nad 100 GRT sa môžu používať pre plavidlá do 100 GRT. Paušálne čiastky ustanovené v kapitole I oddiele 2 ods. 3 prílohy však budú zodpovedať nosnosti plavidla.
   PROTOKOL (VMS)
   ustanovujúci opatrenia satelitného monitorovania rybárskych plavidiel Spoločenstva vykonávajúcich rybolov v madagaskarskej VHZ

               1.

               Opatrenia tohto protokolu dopĺňajú protokol ustanovujúci možnosti rybolovu a finančný príspevok stanovené v dohode o partnerstve medzi Európskym spoločenstvom a Madagaskarskou republikou o rybolove v blízkosti pobrežia Madagaskaru na obdobie od 1. januára 2007 do 31. decembra 2012, ktorá sa uplatňuje v súlade s bodom 5 „Kapitola VII – kontrola“ jej prílohy.

               2.

               Všetky rybárske plavidlá s celkovou dĺžkou viac ako 15 metrov h. t., ktoré vykonávajú rybolov v rámci dohody o rybolove ES/Madagaskar v madagaskarskej VHZ, sú monitorované satelitom.
               Na účely satelitného monitorovania madagaskarské orgány oznámia Spoločenstvu ako zmluvnej strane súradnice (zemepisnú šírku a dĺžku) madagaskarskej VHZ.
               Madagaskarské orgány odovzdajú tieto informácie v elektronickej forme vyjadrené v desatinných stupňoch (WGS 84).

               3.

               Zmluvné strany si budú vymieňať informácie o adresách X.25 a špecifikáciách použitých v elektronických správach, ktoré si budú posielať ich kontrolné strediská za podmienok stanovených v bodoch 5 a 7. Tieto informácie budú v rámci možností obsahovať mená, telefónne čísla, čísla ďalekopisov, faxové čísla a elektronické adresy (internet alebo X.400), ktoré sa môžu použiť na všeobecné oznámenia medzi kontrolnými strediskami.

               4.

               Poloha plavidiel sa určuje s chybovou odchýlkou, ktorá je nižšia ako 500 m, a s intervalom spoľahlivosti 99 %.

               5.

               V prípade, že plavidlo loviace na základe dohody, ktoré je monitorované satelitom podľa právnych predpisov Spoločenstva, vstúpi do madagaskarskej VHZ, kontrolné stredisko vlajkového štátu ihneď pristúpi k zasielaniu následných správ o polohe Kontrolnému centru pre rybolov (KCR) Madagaskaru v maximálnych intervaloch 3 hodiny (identifikácia plavidla, zemepisná dĺžka, zemepisná šírka, kurz a rýchlosť). Tieto správy sa identifikujú ako správy o polohe.

               6.

               Správy uvedené v bode 5 sa odovzdávajú elektronicky vo formáte X.25 alebo v akomkoľvek inom chránenom protokole. Tieto správy sa posielajú v reálnom čase v súlade s formátom tabuľky II.

               7.

               V prípade technickej poruchy alebo poruchy prístroja na nepretržité monitorovanie satelitom, ktorý sa nachádza na palube rybárskeho plavidla, kapitán lode bezodkladne pošle faxom informácie uvedené v bode 5 kontrolnému stredisku štátu vlajky a madagaskarskému KCR. Za týchto okolností bude potrebné poslať správu o celkovej polohe do 6 hodiny, 12 hodiny a 18 hodiny madagaskarského času. Celková správa o polohe obsahuje správy o polohe tak, ako ich zaznamenal kapitán lode v dvojhodinových intervaloch za podmienok ustanovených v bode 5.
               Kontrolné stredisko vlajkového štátu pošle tieto správy madagaskarskému KCR. Chybné zariadenie sa opraví alebo vymení najneskôr do 1 mesiaca. Po tejto lehote musí príslušné plavidlo opustiť VHZ Madagaskaru.

               8.

               Kontrolné strediská vlajkového štátu sledujú pohyb svojich plavidiel v madagaskarských vodách. V prípade, že sa monitorovanie plavidiel nevykoná podľa stanovených podmienok, je madagaskarské centrum pre kontrolu rybolovu o tom okamžite informované a uplatní sa postup uvedený v bode 7.

               9.

               Ak madagaskarské KCR zistí, že vlajkový štát neoznamuje informácie uvedené v bode 5, ihneď o tejto skutočnosti upovedomí príslušné orgány Európskej komisie.

               10.

               Údaje o dohľade oznámené druhej strane madagaskarskými orgánmi v súlade s týmito ustanoveniami sú určené výhradne na kontrolu a dohľad flotily Spoločenstva, ktorá vykonáva rybolov v rámci dohody o rybolove medzi ES a Madagaskarom. Tieto údaje nemôžu byť v žiadnom prípade oznámené iným stranám.

               11.

               Zložky softvéru a hardvéru systému pre sledovanie satelitom musia byť spoľahlivé a nesmú umožňovať žiadne falšovanie polôh a ručnú manipuláciu.
               Systém musí byť plne automatizovaný a operatívny stále a nezávisle od environmentálnych a klimatických podmienok. Zakazuje sa ničiť, poškodzovať alebo znefunkčniť satelitný monitorovací systém alebo s ním interferovať.
               Kapitáni plavidiel zabezpečia, aby:

                           —

                           nedošlo k pozmeneniu údajov,

                           —

                           anténa alebo antény spojené so zariadením na sledovanie satelitom neboli blokované,

                           —

                           dodávka elektrickej energie satelitného monitorovacieho zariadenia nebola prerušená,

                           —

                           zariadenie na sledovanie satelitom nebolo odmontované.

               12.

               Zmluvné strany sa dohodli, že na základe žiadosti si budú vymieňať informácie o používanom zariadení na sledovanie satelitnom s cieľom overiť, či je každé zariadenie plne v súlade s požiadavkami druhej zmluvnej strany na účely týchto ustanovení.

               13.

               Akýkoľvek spor týkajúci sa výkladu alebo uplatňovania týchto ustanovení je predmetom konzultácie medzi zmluvnými stranami v rámci spoločného výboru stanoveného v článku 9 dohody.

               14.

               Zmluvné strany v prípade potreby opätovne preskúmajú tieto ustanovenia.

      Komunikácia správ VMS Madagaskaru

      Správa o polohe

               Údaj

               Kód

               Povinné/nepovinné

               Poznámky

               Začiatok záznamu

               SR

               P

               Údaj, ktorý sa vzťahuje na systém – označuje začiatok záznamu

               Adresát

               AD

               P

               Údaj, ktorý sa vzťahuje na správu – príjemca. Kód ISO Alpha 3 krajiny

               Odosielateľ

               FR

               P

               Údaj, ktorý sa vzťahuje na správu – odosielateľ. Kód ISO Alpha 3 krajiny

               Vlajkový štát

               FS

               N

               Typ správy

               TM

               P

               Údaj, ktorý sa vzťahuje na správu – typ správy „POS“

               Rádiový volací znak

               RC

               P

               Údaj, ktorý sa vzťahuje na plavidlo – medzinárodný volací znak plavidla

               Interné referenčné číslo zmluvnej strany

               IR

               N

               Údaj, ktorý sa vzťahuje na plavidlo – jediné číslo zmluvnej strany (kód ISO-3 vlajkového štátu a číslo)

               Vonkajšie registračné číslo

               XR

               P

               Údaj, ktorý sa vzťahuje na plavidlo – číslo uvedené na boku plavidla

               Zemepisná šírka

               LA

               P

               Údaj, ktorý sa vzťahuje na polohu plavidla – poloha v stupňoch a minútach S/J SSMM (WGS-84)

               Zemepisná dĺžka

               LO

               P

               Údaj, ktorý sa vzťahuje na polohu plavidla – poloha v stupňoch a minútach V/Z SSMM (WGS-84)

               Kurz

               CO

               P

               Trasa lode na stupnici 360°

               Rýchlosť

               SP

               P

               Rýchlosť plavidla v desiatkach uzlov

               Dátum

               DA

               P

               Údaj, ktorý sa vzťahuje na polohu plavidla – dátum záznamu polohy TUC (RRRRMMDD)

               Hodina

               TI

               P

               Údaj, ktorý sa vzťahuje na polohu plavidla – hodina záznamu polohy TUC (HHMM)

               Koniec záznamu

               ER

               P

               Údaj, ktorý sa vzťahuje na systém – označuje koniec záznamu

         Znaková sada: ISO 8859.1
   Prenos údajov je štruktúrovaný takto:

               —

               dvojitá lomka (//) a kód označujú začiatok prenosu,

               —

               jedna lomka (/) oddeľuje kód od údaja.

         Nepovinné údaje sa musia vložiť medzi začiatok a koniec záznamu.
   ÚDAJE TÝKAJÚCE SA KCR MADAGASKARU
   Názov KCR (Kontrolné centrum pre rybolov): Centre de Surveillance des Pêches (CSP)
   Tel. CSP: 00 261 20 22 404 10
   Fax CSP: 00 261 20 22 490 14
   E-mail CSP: csp-mprh@blueline.mg
   Tel. a fax DPRH: Riaditeľstvo rybného hospodárstva a rybných zdrojov (DPRH) 00261 20 22 409 00
   E-mail DPRH: mamy.andriantsoa@wanadoo.mg
   Adresa X25 = 134 164 784 14 z KCR-FRANCÚZSKO
   208 034 164 784 14 z KCR-Španielsko, KCR-Portugalsko, KCR-TALIANSKO

      Vzor vyhlásenia o vstupoch/výstupoch:


title: Rozhodnutie Rady 2011/628/SZBP z  23. septembra 2011 , ktorým sa mení a dopĺňa rozhodnutie 2011/273/SZBP o reštriktívnych opatreniach voči Sýrii

text:
               24.9.2011

               SK

               Úradný vestník Európskej únie

               L 247/17

         ROZHODNUTIE RADY 2011/628/SZBP
   z 23. septembra 2011,
   ktorým sa mení a dopĺňa rozhodnutie 2011/273/SZBP o reštriktívnych opatreniach voči Sýrii
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 9. mája 2011 prijala rozhodnutie 2011/273/SZBP o reštriktívnych opatreniach voči Sýrii (1).

               (2)

               Únia sa vzhľadom na závažnosť situácie v Sýrii rozhodla prijať voči sýrskemu režimu dodatočné reštriktívne opatrenia.

               (3)

               Investície do kľúčových odvetví v ropnom priemysle v Sýrii by sa mali zakázať.

               (4)

               Dodávanie sýrskych bankoviek do centrálnej banky Sýrie by sa malo zakázať.

               (5)

               Reštriktívnym opatreniam uvedeným v rozhodnutí 2011/273/SZBP by mali podliehať ďalšie osoby a subjekty.

               (6)

               Informácie týkajúce sa niektorých osôb uvedených v zozname v prílohe k uvedenému rozhodnutiu by sa tiež mali aktualizovať.

               (7)

               Rozhodnutie 2011/273/SZBP by sa malo zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   Rozhodnutie 2011/273/SZBP sa týmto mení a dopĺňa takto:

               1.

               Článok 2b sa nahrádza takto:
               „Článok 2b
               Zakazuje sa:

                           a)

                           poskytovať akékoľvek finančné pôžičky alebo úvery podnikom v Sýrii, ktoré pôsobia v sýrskom ropnom priemysle v odvetviach zameraných na prieskum, výrobu alebo rafinovanie ropy, alebo sýrskym podnikom alebo podnikom vo vlastníctve Sýrie, ktoré v týchto odvetviach pôsobia mimo Sýrie;

                           b)

                           nadobúdať alebo zvyšovať účasť v podnikoch v Sýrii, ktoré pôsobia v sýrskom ropnom priemysle v odvetviach zameraných na prieskum, výrobu alebo rafinovanie ropy, alebo v sýrskych podnikoch alebo podnikoch vo vlastníctve Sýrie, ktoré pôsobia v týchto odvetviach mimo Sýrie vrátane úplného nadobúdania týchto podnikov a nadobúdania akcií alebo podielových cenných papierov;

                           c)

                           zriaďovať akékoľvek spoločné podniky s podnikmi v Sýrii, ktoré sú zapojené do sýrskeho ropného priemyslu v odvetviach zameraných na prieskum, výrobu alebo rafinovanie ropy, a s akýmikoľvek dcérskymi spoločnosťami alebo pobočkami, ktoré sú nimi kontrolované.“

               2.

               Dopĺňajú sa tieto články:
               „Článok 2c
               1.   Zákazmi uvedenými v článku 2a nie je do 15. novembra 2011 dotknutý výkon záväzkov ustanovených v zmluvách uzavretých pred 2. septembrom 2011.
               2.   Zákazmi v článku 2b písm. a) a b):

                           i)

                           nie je dotknutý výkon záväzku vyplývajúceho zo zmlúv alebo dohôd uzavretých pred 23. septembrom 2011;

                           ii)

                           sa nebráni zvyšovaniu účasti, pokiaľ je také zvýšenie povinné podľa dohody uzavretej pred 23. septembrom 2011.

                     Článok 2d
               Dodávanie sýrskych bankoviek do centrálnej banky Sýrie sa zakazuje.“

               3.

               Článok 4 ods. 3 písm. e) sa nahrádza takto:

                           „e)

                           nevyhnutné na humanitárne účely, ako napríklad poskytovanie pomoci alebo uľahčovanie poskytovania pomoci vrátane zdravotníckeho materiálu, potravín, humanitárnych pracovníkov a súvisiacej pomoci, alebo na evakuácie zo Sýrie;“.

         Článok 2
   Subjekty uvedené v prílohe I k tomuto rozhodnutiu sa doplnia do zoznamu uvedeného v prílohe k rozhodnutiu 2011/273/SZBP.
   Článok 3
   Záznamy týkajúce sa týchto osôb uvedených v prílohe k rozhodnutiu 2011/273/SZBP:

               1.

               Emad GHRAIWATI;

               2.

               Tarif AKHRAS;

               3.

               Issam ANBOUBA

         sa nahrádzajú zodpovedajúcimi záznamami uvedenými v prílohe II k tomuto rozhodnutiu.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 23. septembra 2011

            Za Radu

            predseda

         M. DOWGIELEWICZ

      (1)  Ú. v. EÚ L 121, 10.5.2011, s. 11.

      PRÍLOHA I

         Osoby a subjekty uvedené v článku 2

         Osoby

                  Meno

                  Identifikačné údaje

                  Dôvody

                  Dátum zaradenia na zoznam

                  1.

                  Tayseer Qala Awwad

                  dátum nar.: 1943; miesto nar.: Damask

                  Minister spravodlivosti. Spojený so sýrskym režimom, a to aj prostredníctvom podporovania jeho politík a postupov svojvoľného zatýkania a zadržiavania.

                  23.9.2011

                  2.

                  Dr. Adnan Hassan Mahmoud

                  dátum nar.: 1966; miesto nar.: Tartous

                  Minister pre informácie. Spojený so sýrskym režimom, a to aj prostredníctvom podporovania jeho politík v oblasti informácií.

                  23.9.2011

         Subjekty

                  Názov

                  Identifikačné údaje

                  Dôvody

                  Dátum zaradenia na zoznam

                  1.

                  Addounia TV (alias Dounia TV

                  tel.: +963-11-5667274, +963-11-5667271,
                  fax: +963-11-5667272
                  webová stránka: http://www.addounia.tv

                  Addounia TV iniciovala násilie voči civilnému obyvateľstvu v Sýrii.

                  23.9.2011

                  2.

                  Cham Holding

                              Cham Holding Building Daraa Highway - Ashrafiyat Sahnaya Rif Dimashq – Syria P.O Box 9525

                              tel.: +963 (11) 9962 +963 (11) 668 14000 +963 (11) 673 1044

                              Fax +963 (11) 673 1274

                              e-mail info@chamholding.sy

                              www.chamholding.sy

                  Pod kontrolou Ramiho Makhloufa; najväčšia holdingová spoločnosť v Sýrii, ktorá má z režimu prospech a podporuje ho.

                  23.9.2011

                  3.

                  El-Tel Co. (alias El-Tel Middle East Company)

                              adresa: Dair Ali Jordan Highway, P.O.Box 13052, Damascus – Syria

                              tel.: +963-11-2212345

                              fax: +963-11-44694450

                              e-mail: sales@eltelme.com

                              webová stránka: www.eltelme.com

                  Výroba a dodávka telekomunikačných zariadení pre armádu.

                  23.9.2011

                  4.

                  Ramak Constructions Co.

                              adresa: Daa'ra Highway, Damascus, Syria

                              tel.: +963-11-6858111

                              mobil: +963-933-240231

                  Budovanie vojenských kasární, budov na hraničných priechodoch a iných budov pre potreby armády.

                  23.9.2011

                  5.

                  Souruh Company (alias SOROH Al Cham Company)

                              Adresa: Adra Free Zone Area

                              Damascus – Syria

                              tel.:+963-11-5327266

                              mobil:+963-933-526812

                              +963-932-878282

                              fax:+963-11-5316396

                              e-mail: sorohco@gmail.com

                              webová stránka: http://site.google.com/site/sorohco

                  Investície do miestnych vojenských priemyselných projektov, výroba súčiastok zbraní a súvisiacich predmetov. 100 % spoločnosti vlastní Rami Makhlouf.

                  23.9.2011

                  6.

                  Syriatel

                              Thawra Street, Ste Building 6ème étage, BP 2900

                              tel: +963 11 61 26 270

                              fax: +963 11 23 73 97 19

                              email: info@syriatel.com.sy;

                              webová stránka: http://syriatel.sy/

                  Pod kontrolou Ramiho Makhloufa; poskytuje režimu finančnú podporu; na základe licenčnej zmluvy vypláca vláde 50 % svojich ziskov.

                  23.9.2011

      PRÍLOHA II

         Osoby podľa článku 3

                  Meno

                  Identifikačné údaje (dátum narodenia, miesto narodenia …)

                  Dôvody

                  Dátum zaradenia na zoznam

                  1.

                  Emad GHRAIWATI

                  Dátum narodenia: marec 1959; miesto narodenia: Damask, Sýria.

                  Predseda Damaskej priemyselnej komory (Zuhair Ghraiwati Sons). Poskytuje hospodársku podporu sýrskemu režimu.

                  2.9.2011

                  2.

                  Tarif AKHRAS

                  Dátum narodenia: 1949; miesto narodenia: Homs, Sýria.

                  Zakladateľ skupiny Akhras Group (komodity, obchod, spracovanie a logistika), Homs. Poskytuje hospodársku podporu sýrskemu režimu.

                  2.9.2011

                  3.

                  Issam ANBOUBA

                  Dátum narodenia: 1949; miesto narodenia: Lattakia, Sýria.

                  Prezident spoločnosti Issam Anbouba Est. pre poľnohospodársky priemysel. Poskytuje hospodársku podporu sýrskemu režimu.

                  2.9.2011


title: Rozhodnutie Rady z 25. júna 2002, ktoré sa týka uzavretia Kartagenského protokolu o biologickej bezpečnosti v mene Európskeho spoločenstva

text:
Dôležité právne oznámenie

|

32002D0628

Úradný vestník L 201 , 31/07/2002 S. 0048 - 0049

		Rozhodnutie Radyz 25. júna 2002,ktoré sa týka uzavretia Kartagenského protokolu o biologickej bezpečnosti v mene Európskeho spoločenstva(2002/628/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 175 ods. 1 v súlade s prvou vetou prvého pododseku článku 300 ods. 2 a prvého pododseku článku 300 ods. 3,so zreteľom na návrh Komisie [1],so zreteľom na stanovisko Európskeho parlamentu [2],keďže:(1) Podporovanie opatrení na medzinárodnej úrovni, ktoré sa týkajú regionálnych alebo celosvetových problémov životného prostredia, vrátane zachovania a udržateľného využívania biologickej diverzity, je jedným z cieľov politiky Európskeho spoločenstva o životnom prostredí v súlade s článkom 174 Zmluvy.(2) Rozhodnutím 93/626/EHS [3] Európske spoločenstvo uzavrelo Dohovor o biologickej diverzite pod záštitou programu Spojených národov o životnom prostredí.(3) V roku 1995 Rada splnomocnila Komisiu zúčastniť sa, v mene spoločenstva, na vyjednávaniach o Protokole o biologickej bezpečnosti podľa článku 19 ods. 3 Dohovoru o biologickej diverzite. Komisia sa zúčastnila na týchto vyjednávaniach spoločne s členskými štátmi.(4) Kartagenský protokol o biologickej bezpečnosti bol prijatý v Montreali 29. januára 2000.(5) Protokol poskytuje systém založený na bezpečnostnom princípe pre bezpečnú prepravu, nakladanie a využívanie živých modifikovaných organizmov, vyplývajúci z modernej biotechnológie, čo môže mať nepriaznivý dopad na zachovanie a udržateľné využívanie biologickej diverzity, berúc taktiež do úvahy riziká na zdravie ľudí a špeciálne zameranie na cezhraničný pohyb.(6) Európske spoločenstvo a štrnásť členských štátov podpísalo protokol 24. mája 2000, počas piateho stretnutia zmluvných strán Dohovoru o biologickej diverzite, ktoré sa konalo v Nairobi. Luxembursko podpísalo protokol 11. júla 2000.(7) Podľa článku 34 Dohovoru o biologickej diverzite podlieha každý protokol k tomuto dohovoru ratifikácii, prijatiu alebo schváleniu štátmi a regionálnymi organizáciami hospodárskej integrácie.(8) Kartagenský protokol o biologickej bezpečnosti prispieva k dosiahnutiu cieľov spoločenstva o politike životného prostredia. Je preto vhodné, aby bol tento protokol uzavretý v mene spoločenstva čo najskôr,ROZHODLA TAKTO:Článok 1Kartagenský protokol o biologickej bezpečnosti k Dohovoru o biologickej diverzite je týmto schválený v mene Európskeho spoločenstva.Znenie protokolu je uvedené v prílohe A k tomuto rozhodnutiu.Článok 21. Predseda Rady je oprávnený určiť osobu alebo osoby, ktoré sú splnomocnené uschovať dokument schválenia v mene Európskeho spoločenstva s Generálnym tajomníkom Spojených národov, v súlade s článkami 34 a 41 k Dohovoru o biologickej diverzite.2. Týmto sa predseda Rady poveruje určiť osobu/-y, ktorá/-é je/-sú splnomocnená/-é uložiť, v mene Európskeho spoločenstva, vyhlásenie o oprávnenosti stanovenej v prílohe B k tomuto rozhodnutiu v súlade s článkom 34 ods. 3 Dohovoru o biologickej diverzite.V Luxemburgu 25. júna 2002Za RadupredsedaJ. Matas i Palou[1] Ú. v. ES C 181 E, 30.7.2002, s. 258.[2] Stanovisko doručené 11. júna 2002 (ešte neuverejnené v úradnom vestníku).[3] Ú. v. ES L 309, 13.12.1993, s. 1.--------------------------------------------------


title: Rozhodnutie Komisie z 5. novembra 2003, ktorým sa mení a dopĺňa rozhodnutie 2001/528/ES, ktorým sa zriaďuje Európsky výbor pre cenné papiereText s významom pre EHP.

text:
Dôležité právne oznámenie

|

32004D0008

Úradný vestník L 003 , 07/01/2004 S. 0033 - 0033

		Rozhodnutie Komisiez 5. novembra 2003,ktorým sa mení a dopĺňa rozhodnutie 2001/528/ES, ktorým sa zriaďuje Európsky výbor pre cenné papiere(Text s významom pre EHP)(2004/8/ES)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva,keďže:(1) V júni 2001 prijala Komisia rozhodnutia 2001/527/ES [1] a 2001/528/ES [2] o zriadení Výboru európskych regulačných orgánov cenných papierov a Európskeho výboru pre cenné papiere.(2) Rozhodnutím 2001/528/ES bol zriadený Európsky výbor pre cenné papiere s poradnou funkciou. Na základe smernice Európskeho parlamentu a Rady 2003/6/ES z 28. januára 2003 o obchodovaní s využitím dôverných informácií a o manipulácii s trhom (zneužívanie trhu) [3] môže Európsky výbor pre cenné papiere pôsobiť ako regulačný výbor, a to v rozsahu vymedzenom rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu [4].(3) Európsky parlament vo svojich uzneseniach z 5. februára a 21. novembra 2002 schválil štvorúrovňový prístup obhajovaný v záverečnej správe Výboru múdrych o regulácii európskych trhov cenných papierov a požadoval, aby sa určité aspekty tohto prístupu vzťahovali aj na odvetvia bankovníctva a poisťovníctva, s podmienkou jednoznačnej odhodlanosti Rady k reforme, aby sa zaručila správna inštitucionálna rovnováha.(4) 3. decembra 2002 Rada vyzvala Komisiu, aby prijala opatrenia, ktorými by na už zavedené štruktúry v oblasti cenných papierov preniesla úlohy a právomoci patriace do pôsobnosti Kontaktného výboru PKIPCP (podnikov kolektívneho investovania do prevoditeľných cenných papierov) zriadeného smernicou Rady 85/611/EHS z 20. decembra 1985 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) [5], naposledy zmenenou a doplnenou smernicou Európskeho parlamentu a Rady 2001/108/ES [6].(5) Komisia navrhla smernicu Rady a Európskeho parlamentu, ktorou sa okrem iného mení a dopĺňa smernica 85/611/EHS, s cieľom zrušiť úlohy prenesené na Kontaktný výbor PKIPCP jej článkom 53 a preniesť úlohy uvedené v článku 53a na Európsky výbor pre cenné papiere.(6) Takáto zmena a doplnenie vyžadujú zodpovedajúcu a súbežnú zmenu a doplnenie právomocí Európskeho výboru pre cenné papiere podľa článku 2 rozhodnutia 2001/528/ES,ROZHODLA TAKTO:Článok 1Rozhodnutie 2001/528/ES sa mení a dopĺňa takto:Článok 2 sa nahrádza takto:"Článok 2Úlohou výboru je radiť Komisii v politických otázkach, ako aj pri vypracovávaní návrhov, ktoré by mohla Komisia prijať v oblasti cenných papierov, vrátane oblasti podnikov kolektívneho investovania do prevoditeľných cenných papierov (PKIPCP)."Článok 2Toto rozhodnutie nadobúda účinnosť v rovnaký deň ako každá prípadná smernica o zmene a doplnení úloh Kontaktného výboru PKIPCP a o ich prenesení na Európsky výbor pre cenné papiere.V Bruseli 5. novembra 2003Za KomisiuFrederik Bolkesteinčlen Komisie[1] Ú. v. ES L 191, 13.7.2001, s. 43.[2] Ú. v. ES L 191, 13.7.2001, s. 45.[3] Ú. v. EÚ L 96, 12.4.2003, s. 16.[4] Ú. v. ES L 184, 17.7.1999, s. 23.[5] Ú. v. ES L 375, 31.12.1985, s. 3.[6] Ú. v. ES L 41, 13.2.2002, s. 35.--------------------------------------------------